Askia Yang Agung – Ketua Pemberontak Yang Menjadi Maharaja Songhai

Muhammad I Askia (juga dikenali sebagai Askia Yang Agung) merupakan salah seorang maharaja paling masyhur lagi signifikan bagi Empayar Songhai. Askia menaiki kuasa pada tahun 1493, selepas beliau menggulingkan pemerintah terakhir Dinasti Sunni yang bernama Sunni Baru lalu menubuhkan Dinasti Askia.Beliau dikenang sebagai seorang pemerintah yang cekap, tidak hanya berjasa dalam memperluaskan wilayah pemerintahannya, malah turut meningkatkan kadar keefisienan pentadbiran Empayar Songhai menerusi sejumlah reformasi. Pun begitu, tuah Askia hilang pada usia-usia lanjutnya, terutama apabila beliau digulingkan oleh salah seorang puteranya sendiri. Setelah meluangkan beberapa tahun dalam buangan, beliau dipanggil untuk kembali semula ke ibu kota Gao dan mangkat di sana tidak lama kemudian.

Tidak banyak maklumat yang diketahui berkenaan asal-usul Askia Yang Agung. Walaupun tarikh dan tempat lahirnya tidak dapat dikenal-pasti, nama asalnya dicatatkan sebagai Muhammad ibn Abi Bakar Ture. Berdasarkan nama lahirnya itu, Askia diperkirakan memiliki asal-usul dari Tukulor dan berkemungkinan mempunyai susur-galur dari keluarga Senegal yang menetap di Gao.PUTERA JIN: MUHAMMAD I ASKIA MEREBUT TAKHTARekod kehidupan awal Askia yang amat sedikit bukanlah suatu perkara yang mengejutkan. Hal ini kerana beliau sama sekali tidak mempunyai kaitan secara langsung dengan pemerintahan Dinasti Sunni apatahlagi darah raja. Lantaran itu, latar belakang keluarganya menjadikan beliau sebagai seorang figura yang tidak ternama pada usia awal hidupnya.Di samping itu, memandangkan Askia tidak mempunyai darah raja, maka beliau sama sekali tidak memiliki sebarang keabsahan dalam menduduki takhta Empayar Songhai. Walau bagaimanapun, sejarah lisan ada menyebutkan bahawa Askia merupakan putera kepada adik Sunni Ali, iaitu Kasey, bersama dengan seorang jin. Kisah ini mungkin lahir untuk mewujudkan nilai keabsahan pada pemerintahan beliau.

Askia meraih kuasa menerusi kaedah penggulingan pemerintahan Dinasti Sunni. Pada rentah waktu antara 1464 sehingga 1492, Empayar Songhai menempuh masa-masa emas di bawah pemerintahan Sunni Ali. Namun pewarisnya, iaitu Sunni Baru merupakan seorang maharaja yang tidak cekap, justeru dinasti pemerintahannya menemui penamat dalam masa hanya setahun setelah kemangkatan Sunni Ali.MUHAMMAD I ASKIA MEMIMPIN PEMBERONTAKANSalah satu permasalahan yang dihadapi sepanjang pemerintahan Sunni Ali adalah perpecahan yang berlaku di antara penduduk di kawasan pinggir bandar yang masih mengamalkan kepercayaan tahyul (animism) dan penduduk kota yang telah memeluk agama Islam. Walaupun Sunni Ali berjaya menyeimbangkan kemaslahatan dan juga kepentingan antara kedua-dua belah pihak, penggantinya iaitu Sunni Baru di zaman pemerintahannya mempamerkan kencederungan yang ketara terhadap rakyatnya di pinggir kota.Susulannya, beliau dianggap sebagai pengkhianat agama Islam. Lantas, ketidakpuasan hati dalam kalangan Muslim pun semakin berkembang. Hal tersebut dengan pantas menular menjadi sebuah pemberontakan berskala penuh, dengan diketuai oleh Askia.Walaupun memiliki kelenihan dari segi bilangan tentera, Sunni Baru gagal memanfaatkan kelebihan tersebut dan pasukan tenteranya ditewaskan secara muktamad dalam Pertempuran Anfao pada tanggal 12 April 1493. Sunni Baru digulingkan dan dibuang negeri, sekaligus menandakan berakhirnya pemerintahan Dinasti Sunni.

Selepas berlakunya peristiwa itu, gelaran ‘Askia’ pun digunapakai oleh para pemerintah baharu Empayar Songhai. Sebahagian sumber menyebutkan bahawa nama tersebut membawa maksud ‘orang yang memaksa’. Namun, terdapat pula sumber lain yang mendakwa ia diambil daripada kata akar ‘a si tya’ (bermaksud ‘dia yang bukan sedemikian’), merujuk kepada penafian terhadap penghinaan yang dilemparkan oleh wanita-wanita dari Dinasti Sunni terhadap para pemerintah Dinasti Askia. Bagi versi terjemahan yang pertama itu, penggunaan ‘Askia’ digunakan untuk menambah-nambahkan lagi ketidaksenangan hati golongan wanita berkenaan.

ASKIA YANG AGUNG MEMPERKUKUHKAN PEMERINTAHANNYASebagai pemerintah tertinggi Empayar Songhai, Askia menumpukan perhatiannya dalam memperbaiki kedudukan Islam di wilayah pemerintahannya. Hal ini dapat digambarkan secara jelas menerusi beberapa reformasi pentadbiran yang dilakukan oleh beliau. Misalnya, Al-Quran dijadikan asas perundangan sivil negara dan Al-Maghili, seorang pemikir ulung dari Maghribi dilantik sebagai penasihat maharaja bagi urusan yang melibatkan tradisi-tradisi agama.Askia juga merupakan pemerintah yang bertanggungjawab memperkukuhkan Islam sebagai agama rasmi dalam kalangan bangsawan Songhai. Kejayaan ini menjadi satu lagi bukti komitmennya terhadap agama panutannya itu. Pada tahun 1496, Askia berangkat ke Mekah untuk menunaikan ibadah haji. Menurut periwayat yang menemani beliau dalam perjalanan tersebut, jin di Mekah melantik Askia sebagai khalifah dan memaklumkan padanya tentang hak yang beliau miliki ke atas wilayah-wilayah bekas naungan Dinasti Sunni.

Antara reformasi pentadbiran lain yang digerakkan oleh Askia adalah polisi dalam hal sivil dan ketenteraan. Misalnya, beliau membahagikan Empayar Songhai kepada beberapa wilayah yang setiap satunya ditadbir oleh seorang gabenor. Hal ini membolehkan Askia memperkukuhkan daerah yang pernah dikuasai oleh Dinasti Sunni pada masa dahulu dan meletakkan mereka semua di bawah pentadbiran yang lebih efisien. Askia turut menyusun semula organisasi ketumbukan tentera dan armada perahu di bawah kepemimpinan seorang panglima dan laksamana. Selain itu, Askia juga melantik para pegawai yang bertugas menyelia pelbagai aspek pentadbiran empayar, antaranya termasuklah hal kewangan, pertanian dan juga perundangan.

Walaupun beliau merupakan seorang negarawan yang cekap, Askia tidak begitu cemerlang dalam hal kepemimpinan tentera. Dalam beberapa kempen ketenteraan, beliau sememangnya berhasil meraih kemenangan. Namun, beliau juga dilanda kekalahan demi kekalahan dalam beberapa kempen yang lain. Walau bagaimanapun, saiz dan kekuatan Empayar Songhai tidak dapat ditandingi oleh mana-mana kerajaan di Afrika Barat semasa zaman pemerintahan Askia. Malah, pengaruh empayar berkenaan tersebar luas melangkaui batas sempadannya.MAKAM ASKIAPada tahun 1518, Askia digulingkan oleh putera sulungnya yang bernama Musa. Musa sempat memerintah selama tiga tahun sebelum dibunuh oleh adik-adiknya. Kedudukan Musa digantikan oleh Benkan, salah seorang anak saudara Askia. Demi menjamin kedudukannya, Benkan mengusir pakciknya itu ke sebuah pulau di Sungai Niger, justeru Askia terpaksa menetap di sana sehingga tahun 1537. Pada tahun itu, Benkan digulingkan oleh salah seorang putera Askia, iaitu Ismail yang ditabalkan sebagai maharaja baru Empayar Songhai. Askia kemudiannya dijemput oleh puteranya itu untuk pulang semula ke Gao dan sebagai membalas budi, Askia menghadiahkan Ismail dengan serban hijau dan pedang miliknya.Pengasas Dinasti Askia ini menghembuskan nafas terakhirnya pada tahun berikutnya dan jasadnya disemadikan di Gao. Sebuah piramid yang dipenuhi cerucuk kayu didirikan betul-betul di atas tapak pengebumiannya. Sehingga ke hari ini,  tapak berkenaan meraih penghormatan oleh masyarakat Afrika Barat generasi demi generasi.

DIOLAH DAN DITERJEMAHKAN DARI:Wu Mingren. (28 April 2019). Askia the Great: Revolt Leader to Powerful Songhai Emperor. Ancient Origins. https://www.ancient-origins.net/history-important-events/askia-great-0011801


Sayyida Al-Hurra – Wanita Islam Yang Menggegarkan Armada Laut Portugis-Sepanyol

Sayyida al-Hurra merupakan seorang laksamana wanita masyhur yang hidup di antara abad ke-15 hingga abad ke-16 Masihi. Beliau bergiat secara aktif di bahagian barat Mediterranean dan sering menyasarkan kapal-kapal dagang Portugis dan Sepanyol. Walaupun dibenci oleh musuh-musuhnya dari Eropah, kejatuhan Sayyida al-Hurra dari kerusi kuasa tidaklah disebabkan oleh se-rangan luar. Sebaliknya, beliau digulingkan oleh menantunya menerusi konflik dalaman.

SAYYIDA AL-HURRA – SI PENGHULU WANITA

Kebanyakan maklumat mengenai Sayyida al-Hurra datang daripada sumber Kristian – secara khusus sumber Portugal dan Sepanyol. Hanya menerusi sumber-sumber itulah dapat kita mengenali nama Sayyida al-Hurra, yang pada hakikatnya nama tersebut merupakan satu gelaran yang bermaksud “Penghulu Wanita”.

Kebanyakan sumber tersebut tidak menyedari hal ini dan menganggapnya sebagai nama sebenar beliau. Akibatnya, nama sebenar beliau hilang dari catatan sejarah, walaupun terdapat dakwaan bahawa nama sebenar Sayyida al-Hurra ialah Aisha.

Walau bagaimana sekalipun keadaannya, Sayyida al-Hurra dilahirkan sekitar tahun 1485M di Kerajaan Granada yang merupakan kota Muslim terakhir di Semenanjung Iberia. Bapa Sayyida al-Hurra ialah Moulay Ali ibn Rashid, seorang ketua kabilah sementara ibunya pula ialah Zohra Fernandez, seorang wanita Kristian yang memeluk agama Islam.

Keluarga beliau tumbuh dari cabang puak bangsawan yang dikenali sebagai Rashid. Susur galur keturunan mereka boleh ditelusuri hingga ke Nabi Muhammad melalui Idris I, pengasas Dinasti Idrisiyah di Maghribi (Morocco) pada hujung abad ke-8 Masihi.

Pada tahun 1492M, Granada tumbang dalam kempen Reconquista dan ramai umat Islam melarikan diri ke selatan menuju ke Afrika Utara. Di antara mereka itu termasuklah Sayyida al-Hurra dan keluarganya. Mereka kemudiannya mendiami kawasan Chefchaouen atau Chaouen.

Sebagai anak kepada seorang pembesar, Sayyida al-Hurra disiapkan dengan pendidikan terbaik dan dididik dalam pelbagai bidang penting seperti matematik, teologi dan bahasa. Kemudian setelah usianya sedikit meningkat, Sayyida al-Hurra berkahwin dengan Abu Hassan al-Mandiri yang berusia 30 tahun lebih tua berbandingnya. Sebahagian sumber menyebutkan bahawa usia beliau semasa mengahwini Abu Hassan adalah 16 tahun. Ada juga yang mendakwa 25 tahun.

Sama seperti Sayyida al-Hurra dan keluarganya, Abu Hassan al-Mandari juga merupakan seorang pelarian daripada Sepanyol. Beliau merupakan seorang pembesar kepada salah sebuah kabilah lain dan perkahwinannya dengan Sayyida al-Hurra telah pun diaturkan sejak beberapa tahun yang lalu.

Al-Mandari menetap di kota Tetouan dan menjadi gabenor kota tersebut. Sayyida al-Hurra dilayan dengan baik oleh suaminya dan beliau banyak membantu Al-Mandari dalam pentadbiran kota. Selepas kemangkatan Al-Mandari sekitar tahun 1515 hingga 1519M, Sayyida al-Hurra menjadi pemerintah tunggal Tetouan.

SAYYIDA AL-HURRA MENJADI “LA-NUN”

Pada suatu masa, Sayyida al-Hurra menjadi seorang “la-nun”. Sebahagian sumber menyebutkan bahawa beliau tidak pernah melupakan detik kejatuhan Granada dan bersumpah untuk membalas dendam atas hal tersebut.

Malah, beliau bertekad untuk merampas semula Andalusia daripada Kristian. Walaupun beliau tidak berhadapan dengan Sepanyol dan Portugal secara langsung, tetapi Sayyida al-Hurra berjaya mencetuskan huru-hara di perairan mereka menerusi kegiatan me”la-nun”.

Untuk tujuan itu, beliau membentuk pakatan dengan seorang “la-nun” masyhur yang bernama Oruc Res (Aruj) atau dikenali sebagai Barbarossa di Barat. Ketika Barbarossa menggegarkan bahagian timur Mediterranean, Sayyida al-Hurra pula bergiat aktif di bahagian barat dan sering menyasarkan kapal-kapal dagang Portugal dan Sepanyol.

Kapal-kapal itu habis dise-rang dan anak-anak kapalnya pula diambil sebagai tawanan. Keadaan ini kemudiannya memaksa pihak Portugal dan Sepanyol untuk melakukan rundingan dengan Sayyida al-Hurra dan mengeluarkan belanja yang besar untuk menebus tawanan tersebut.

SAYYIDA AL-HURRA MERAIH KEKAYAAN DAN KEKUASAAN

Kekayaan yang dikumpulkan oleh Sayyida al-Hurra serta kekuatan yang dimilikinya membuatkan nama beliau dipandang tinggi di Afrika Utara. Kedudukannya itu diperakui oleh Ahmed al-Wattasi, iaitu Sultan Maghribi.

Beliau kemudiannya mengusulkan lamaran kepada Sayyida al-Hurra sebagai suatu bentuk persekutuan. Lamaran tersebut diterima oleh Sayyida al-Hurra dengan syarat Al-Wattasi perlu datang sendiri ke kota Tetouan untuk mengahwininya.

Hal ini merupakan suatu yang mencarik tradisi memandangkan kebiasaannya pihak wanita yang perlu berjalan jauh ke kota yang didiami oleh pihak lelaki. Namun, syarat tersebut dipersetujui oleh Sultan dan selepas perkahwinan berlangsung selesai, mereka berdua kembali hidup di ibu kota masing-masing sekaligus membuktikan bahawa perkahwinan tersebut hanya dilakukan atas tujuan politik semata-mata.

Pun begitu, tuah Sayyida al-Hurra tidak berpanjangan. Pada tahun 1542M, Maghribi terlibat dalam peperangan terbuka melawan Portugal. Mengambil kesempatan ke atas keadaan huru-hara itu, Ahmed al-Hassan al-Mandari iaitu menantu Sayyida al-Hurra (merangkap kerabat suami pertamanya) membentuk pakatan dengan musuh Ahmed al-Wattasi dan berjaya menggulingkan ibu mertuanyanya itu.

Sejak kejadian tersebut, nama Sayyida al-Hurra hilang dari sejarah walaupun diandaikan bahawa beliau kembali ke Chefchaouen dan meninggal dunia di sana 20 tahun kemudian.

Sehingga ke hari ini, nama Sayyida al-Hurra masih dikenang di Maghribi. Pada tahun 2016, terdapat perancangan untuk menghasilkan sebuah drama sejarah yang berdasarkan kisah hidupnya.

TERJEMAHAN:

DHWTY. (21 Mac 2019). Sayyida al-Hurra: Noble ‘Sovereign Lady’ Who Terrorized the Mediterranean As A Pirate. Ancient Origins.


Kisah Mesin Layan Diri Membunuh 12 Orang Pelanggan

Bayangkan anda pergi ke 7-Eleven untuk membeli makanan ringan, kemudian berjalan keluar dan melalui lorong tanpa sesiapa, tanpa anda sangka seseorang menyelinap dari belakang dan menangkap anda, seterusnya memasuki dalam van. Beberapa hari kemudian, pihak polis menemui anda yang telah meninggal dunia dalam keadaan mengerikan. Tiada siapa tahu pelakunya melainkan anda yang tidak lagi mampu berinteraksi dengan mereka yang hidup.

Beginilah situasi melibatkan kes pembunuhan bersiri yang sanggup tamatkan riwayat ramai orang demi kepuasannya sendiri. Kita sendiri mungkin tidak selamat di luar jika mengetahui si pembunuh bersiri masih berkeliaran mencari mangsanya. Hampir setiap negara tidak lari dari mempunyai sekurang-kurangnya satu kes pembunuh bersiri. Negara yang mempunyai kes paling banyak ialah di AS yang terkenal dengan kisah pembunuh seperti Samuel Little, Gary Ridgway, dan Ted Bundy.

Untuk artikel ini, kita menyelami kes pembunuhan bersiri di Jepun pada pertengahan tahun 1980-an. Pembunuh ini digelar sebagai ‘Vending Machine Killer’ atau Pembunuh Mesin Layan Diri. Dia menggunakan mesin layan diri sebagai alat untuk membunuh seramai 12 orang pelanggan mesin tersebut.

Vending machine adalah mesin layan diri yang telah menjadi sebahagian dari hidup warga Jepun. Kita biasanya mempunyai mesin menjual air minuman dalam bentuk tin dan botol. Tetapi di Jepun, apa yang kita mahu beli mesti ada mesin layan diri sendiri. Makanan seperti sushi, kek, dan makanan dalam tin; pelbagai jenis alatan dan alat permainan, dan pelbagai jenis barangan lain. Dalam kes pembunuh mesin layan diri ini, dia sasarkan mesin botol air soda sebagai lokasi untuk lakukan modus operandinya.

Modus operandi si pembunuh ini tidak melibatkan ‘face to face’ kepada mangsanya apabila membeli air soda dengan syiling yen. Dia biarkan saja si mangsa membelinya namun apa yang si mangsa tidak tahu ialah racun telah melekat di permukaan botol sebelum diminum.

Si pembunuh menggunakan racun jenis Paraquat, racun pokok herba yang memberikan kesan yang kuat apabila dihadam. Apabila Paraquat masuk ke dalam tubuh, ia perlahan-lahan musnahkan badan dalam beberapa hari atau berminggu-minggu. Satu per satu organ tidak berfungsi apabila racun ini mengalir, terutamanya paru-paru kerana racun ini tertarik dengan kepekatan oksigen.

Paru-paru akan mengalami fibrosis iaitu pengembangan tisu paru-paru sehingga menyukarkan proses penafasan, dan keadaan paling teruk ialah mati akibat kelemasan. Beginilah cara racun Paraquat menjalankan ‘tugas’ mematikan si mangsa. Si pembunuh tidak perlu kotorkan tangan, hanya sapukan di tempat keluar botol soda. Ia cukup memadai menghapuskan si mangsa dengan cara perlahan.

Walaupun modus operandi si pembunuh ini mudah, namun tidak mudah untuk dia membunuh seramai 12 orang pelanggan yang tak bernasib baik kerana ketidakkerapan pelanggan untuk membeli di mesin layan diri. Bagaimana si pembunuh ini selesaikan masalah ini?

Si pembunuh ini menggunakan iklan minuman bagi mendapatkan mangsanya. Pada pertengahan tahun 1985, syarikat minuman berkhasiat mengadakan promosi ‘beli satu percuma satu’ terhadap minuman bernama Oronamin C. Pelanggan yang membeli minuman ini di mesin layan diri akan mendapat minuman kedua yang percuma dari mesin yang sama. Promosi inilah menjadi ‘umpan’ bagi pembunuh untuk hapuskan mangsanya. Selain Oronamin C, syarikat Coca-Cola Jepun yang promosikan minuman bernama “Real Gold” juga menjadi ‘umpan kedua’ si pembunuh mesin layan diri.

Tambahan lagi, sikap Jepun pada waktu itu juga memberikan peluang besar untuk si pembunuh dapatkan lebih ramai mangsa. Biasanya warga Jepun akan tinggalkan makanan atau minuman yang percuma dari promosi untuk diberikan kepada sesiapa yang kelaparan atau kehausan. Sifat ini begitu baik tapi bagi si pembunuh, ini peluang besar untuk sapukan racunnya dan berbangga dengan ‘pencapaian’ gilanya.

Sepanjang keaktifan si pembunuh pada tahun 1985, sekurang-kurangnya 10 orang mangsa telah meninggal dunia dan lebih 30 orang mengalami keracunan yang teruk, akibat minuman Oronamin C dan Coca-Cola yang beracun. Peningkatan mangsa oleh tindakan si pembunuh mesin layan diri ini menimbulkan persoalan baru, apakah rancangan ini dilakukan hanya seorang saja? Apakah motif pembunuhan senyap ini?

Persoalan yang dikira utama bagi memahami motif si pembunuh ialah adakah pembunuhan ini perlu sebagai reaksi sebahagian rakyat Jepun memprotes penghasilan ‘minuman berkhasiat’ yang mempunyai kandungan gula yang tinggi? Apapun persoalannya, kegiatan pembunuh mesin layan diri telah berhenti selepas tahun 1985. Adakah motif si pembunuh ini telah dicapai?

Sepanjang penyiasatan, pihak penyiasat masih bingung siapakah si pembunuh tersebut. Hanya jumlah kematian, pesakit yang keracunan, botol minuman yang tercemar, dan mesin layan diri saja yang mereka dapati. Teknologi forensik di Jepun pada tahun tersebut begitu rendah jadi sukar untuk menjejaki pembunuh tersebut. Maka, kes ini tergantung.

Ramai mengesyaki bahawa pembunuh itu ialah antara ahli kumpulan penjenayah yang memeras ugut syarikat penghasilan makanan ringan untuk meracunkan gula-gula dan makanan lain. Kumpulan penjenayah ini dipanggil dengan nama “The Mystery Man with 21 Faces”. Walau bagaimanapun, kedua-dua kes ini tidak berkaitan kerana mereka telah menulis surat bagi mempertahankan bahawa mereka tidak ada kaitan dengan pembunuh mesin layan diri itu.

Pada tahun 1998, wujud lagi gelombang kedua kes meracunkan minuman oleh pihak yang tidak bertanggungjawab. Namun begitu, penjenayah yang terlibat dalam kes tersebut tidak ada kaitan dengan pembunuh mesin layan diri. Mungkin, meracunkan minuman oleh si pembunuh itu menjadi trend penjenayah akan datang untuk menghapuskan mangsa pilihannya.

RUJUKAN:

Vrchoticky, N. 19 October 2019. The Untold Truth Of The Vending Machine Killer. Grunge.


Jenaka Dan Sensitiviti

Jenaka dan masyarakat tidak dapat dipisahkan ibarat irama dan lagu. Manakan tidak, bagi sang penonton, jenaka menghiburkan hati yang gelisah dan mengalihkan seketika isu seharian yang membelenggu diri. Bagi pengkarya pula, jenaka yang dibikin punya mesej tersendiri agar ianya dapat dihayati oleh penonton yang melihatnya walaupun ia bersifat ringan dan kelakar.

Namun pada zaman ini, jenaka yang bersifat mendidik seperti zaman Allahyarham Tan Sri P. Ramlee dilihat semakin lama semakin terhakis. Tidak seperti jenaka beliau yang halus, sopan dan tajam mesejnya walaupun mengundang hilai tawa penonton, jenaka hari ini bersifat kasar, biadap dan seksis. Jenaka hari ini terlalu mementingkan nilai komersial berbanding nilai estetika, budaya dan agama yang sentiasa dititikberatkan oleh pengkarya sepanjang zaman. Pada kapitalis, jenaka sebegini yang mengundang aliran wang masuk dalam akaun walaupun jenaka tersebut bersifat picisan, tidak membina dan mengundang kontroversi.

Dan angkara kelancangan lidah kala berjenaka, entah berapa ramai manusia terhiris dengan jenaka yang disifatkan sebagai biadap, kasar dan bersifat merendah-rendahkan orang lain. Bukan sekali diingatkan, bahkan berkali-kali diingatkan agar tidak melanggar batas moral dan budaya masyarakat tetapi tetap juga dicuba sampai terkena batang hidung sendiri. Bila itu berlaku, bak kata pepatah Melayu, sudah terhantuk, baru terngadah. Masa itulah, baru nak memohon maaf dan menyatakan kekesalan atas apa yang berlaku. Tetapi semasa mengungkapkan lawak bersifat merendahkan itu, ada terdetik mahu undur perahu sebelum ianya berlaku? Tidak kerana pada mereka, lawak sebegitu ialah makanan pada mereka.

Terlalu banyak kontroversi membabitkan jenaka berlaku di serata dunia. Voltaire dengan cerita satira Mahomet yang mengundang kemarahan ramai orang dari masyarakat Islam sehingga Maharaja Napoleon. Charlie Hebdo dengan kartun yang bersifat menghina agama walaupun ianya adalah satira semata-mata. Kontroversi jenaka trio pengacara The Grand Tour dalam rancangan lama mereka, Top Gear mengundang bantahan dari kerajaan asing sehingga aktivis organisasi bukan kerajaan. Di Malaysia sendiri, kita dikejutkan dengan sikap Najip Ali yang memperlekeh Perdana Menteri dalam satu rancangan di Singapura dan lawak kurang sensitif Sukan Tak Sentral pada ayah bekas raja pecut negara, Watson Nyambek. Apa persamaan semua ini? Bila mana manusia mengetepikan soal moral dan budaya dalam berjenaka, maka yang lahir ialah satu karya yang bersifat kotor dan memualkan dengan tujuan mengajak penonton atau pendengar bergelak ketawa tanpa memikirkan kesan jangka panjang kepada masyarakat. Ini bukan jenaka, ia satu jenayah kepada minda manusia!

Tidak salah mahu berlawak atau bergurau kerana itu lumrah manusia. Hatta, Nabi Muhammad s.a.w sendiri juga suka bergurau dengan para sahabat baginda. Tetapi jenaka baginda bersifat benar, bersih, sopan dan tidak merendahkan orang lain. Pada satu ketika, baginda ditanya seorang wanita tua apakah beliau layak masuk syurga dalam keadaannya itu. Lalu baginda menyatakan hanya orang muda yang masuk syurga. Mendengar jawapan Nabi itu, wanita tersebut menitiskan air mata. Tetapi baginda menenangkan beliau dengan menyatakan pada hari akhirat, manusia akan kembali muda daripada usia sebelumnya setelah masuk syurga. Jika anda perasan, ada tak lawak baginda yang bersifat bohong atau kasar? Tiada sama sekali. Jika seorang manusia mulia bergelar kekasih Allah boleh berjenaka tanpa perlu bergantung kepada elemen seksis atau pembohongan, maka tiada alasan bagi kita terutama bagi pengkarya untuk berbuat demikian.

Kita mahu lawak atau jenaka yang dipersembahkan bersifat ilmiah dan menghiburkan. Namun, kita tidak punya mentaliti untuk belajar secara mendalam jenaka dalam konteks budaya dan moral. Kerana bagi kita, persetankan kedua-duanya kerana yang penting pada akhirnya ialah hiburan. Ya, kita terhibur tetapi apakah akal kita juga terhibur? Apakah akal kita punya keinginan untuk mempelajari asal-usul peribahasa, ketinggian aspek budaya dan nilai patriotisme? Apakah hati kita yang telah disiram dengan air hidayah Tuhan redha dengan lawak-lawak yang memperolokkan hukum Tuhan? Belajarlah memahami, belajarlah akan batas-batas moral dan budaya kita. Anda anggap ia bersifat enteng tetapi itulah yang mengangkat manusia ke tahap paling tinggi. Itulah penanda aras di mana kita berada. Tanpa kedua-duanya, apa jaminan manusia yang paling maju sekalipun akan melakukan tindakan di luar fikiran seperti membuat jenaka perkauman?

Jenaka itu hiburan yang tak dapat lari dari masyarakat. Tidak salah berjenaka tetapi sedarlah akan batas-batas yang telah digariskan. Jangan kerana terlalu mengejar rating dan wang, maka apakah berbaloi mempersetankan batas-batas moral dan budaya? Apalah nilai sesebuah rating dan harta fizikal sekiranya ia menjadi benih yang menyumbang kepada kemunduran masyarakat dan kemerosotan negara. Jadilah benih yang menumbuhkan pulau bukan benih yang membawa petaka dan nestapa!


Kematian Socrates: Demokrasi Terpilih Atau Pembunuhan Karakter?

Kalau anda berminat mencari makna disebalik kehidupan, memahami maksud tersirat dalam setiap perkara yang berlaku, berusaha membuat induksi, penilaian atau kesimpulan dalam setiap kejadian yang dihadapi, maka anda sudah ada sedikit sifat ahli falsafah atau filasuf. Ini juga membawa maksud anda ada sedikit sifat Socrates, iaitu salah seorang filasuf terkenal berasal daripada Greek kuno.

Socrates (470-399 S.M) merupakan antara ahli falsafah terawal, dianggap sebagai antara pengasas kepada ilmu falsafah barat dan dikreditkan kepada pengasas kepada teknik dialektika. atau terkenal dengan konsep pembelajaran digelar Socratic Method, iaitu konsep pembelajaran melalui kaedah soal-jawab sehingga mendapat jawapan yang memuaskan hati kesemua pihak, sama ada penyoal atau pemberi jawapan.

Di tengah-tengah zaman penduduk Yunani Kuno, aktif meluaskan empayar, berperang, mementingkan prinsip mandiri dalam dunia yang penuh pancaroba dan mengalami kejatuhan moral yang teruk, Socrates muncul dengan ilmu dialektika, analisis dan induksi dengan tujuan untuk mendidik dan memperbetulkan moral penduduk Yunani Kuno ketika itu, dengan mengajar masyarakat kaedah terbaik untuk memaksimumkan akal dan minda yang dikurniakan Tuhan kepada manusia untuk memperoleh kebenaran.

Antara murid terkenal Socrates adalah Plato, Crito, Cebes, Xenophon, Chaerephon, Euclid of Megara dan ramai lagi. Namun, daripada ramai pengikut dan murid beliau, Plato adalah yang bertanggungjawab mencatat serta menulis balik ajaran Socrates, membolehkan ilmu dan pemikiran Socrates yang berumur beribu-ribu tahun dahulu berjaya dipelajari sehingga ke hari ini. Berikut adalah contoh dialog antara Socrates dan pengikutnya Simmias tentang ilmu pengetahuan:

Socrates:         So you do not think that everybody has knowledge of those things?

Simmias:         No indeed.

Socrates:          So they recollect what they once learned?

Simmias:          They must.

Socrates:          When did our souls acquire the knowledge of them? Certainly not since we were born as men.

Simmias:          Indeed no.

Socrates:          Before that then?

Simmias:          Yes.

Socrates:          So then, Simmias, our souls also existed apart from the body before they took on human form, and they had intelligence.

Simmias:          Unless we acquire the knowledge at the moment of birth, Socrates, for that time is still left to us.

Socrates:          Quite so, my friend, but at what other time do we lose it? We just now agreed that we are not born with that knowledge. Do we then lose it at the very time we acquire it, or can you mention any other time?

Simmias:          I cannot, Socrates. I did not realize that I was talking nonsense

Daripada banyak kisah Socrates dan kehidupan beliau menghidupkan generasi muda yang berilmu di Yunani Kuno, satu kisah yang menarik adalah kisah kematian Socrates. Yunani Kuno, dalam keadaan dikuasi oleh pemerintah dan beberapa orang kenamaan atau ‘warlords’ yang ketika itu memonopoli pelbagai aspek masyarakat Yunani kurang bersetuju dengan tindakan Socrates yang cuba memartabatkan ilmu dalam kalangan remaja Yunani Kuno.  Ajaran-ajaran Socrates mengajar masyarakat berfikir dan memperbetulkan moral membentuk penduduk yang banyak mempersoalkan beberapa polisi dan tindakan pemerintah ketika itu.  Beliau menubuhkan pusat pembelajaran ajaran beliau yang digelar sebagai Akademi dan membentuk masyarakat yang berilmiah ketika itu.

Tindakan Socrates membentuk masyarakat berilmu akhirnya ditentang oleh pemerintah secara tidak langsung. Melalui Plato, dalam penulisan beliau iaitu Phaedo, kita dapat mengetahui bagaimana kisah Socrates dihukum penjara dan akhirnya membawa kepada pengakhiran hidupnya. Muncul khabar di sekitar Yunani Kuno bahawa Socrates menyebarkan ajaran ‘sesat’ yang bertentangan dengan apa yang dipegang oleh masyarakat Yunani Kuno ketika itu.

Fitnah demi fitnah timbul sehingga akhirnya membawa kepada penangkapan Socrates oleh pihak pemerintahan. Melalui penulisan Plato, kita dihidangkan dengan kisah bagaimana Socrates dibicarakan di dalam satu ‘mahkamah’ yang dihadiri oleh masyarakat, juri dan pemerintah. Selepas beberapa sesi soal jawab dan perbicaraan yang memakan masa sehari suntuk, hukuman ditentukan dengan undian oleh pihak juri dan pemerintah. Akhirnya keputusan undian menunjukkan majoriti mengundi untuk Socrates ditangkap dan dipenjarakan, serta dihukum mati. dengan meminum racun. Kisah pengakhiran hidup Socrates dengan dia sendiri meminum racun boleh dibaca di dalam buku Phaedo tulisan Plato:

And while he was saying this, he was holding the cup, and then drained it calmly and easily. Most of us had been able to hold back our tears reasonably well up till then, but when we saw him drinking it and after he drank it, we could hold them back no longer; my own tears came in floods against my will. So I covered my face. I was weeping for myself, not for him—for my misfortune in being deprived of such a comrade. Even before me, Crito was unable to restrain his tears and got up. Apollodorus had not ceased from weeping before, and at this moment his noisy tears and anger made everybody present break down, except Socrates.

Hukuman minum racun ini diputuskan kerana telah ‘sesat’ daripada ajaran tuhan-tuhan Greek dan merosakkan minda remaja Greek Kuno.

Sebenarnya, ada dua pengajaran yang cuba dibawa daripada kisah Socates ini. Pengajaran pertama yang boleh diambil daripada kisah Socrates ini adalah bagaimana satu pihak, apabila sudah kalah dan tewas hujah dengan seseorang atau sebuah pihak yang lain dan tiada lagi cara untuk mematahkan semangat lawan tersebut, maka cara terakhir yang boleh digunakan adalah pembunuhan karakter (character assassination).

Kaedah terakhir ini dilihat sangat berkesan kerana dengan penggunaan fakta yang salah serta mengelirukan, menjatuhkan peribadi dan maruah seseorang atau satu kumpulan adalah bersifat serangan mental yang boleh membawa kesan buruk jika kaedah ini berjaya. Lihat bagaimana senangnya mereka yang bermusuhan dengan Socrates menyebarkan fitnah tentang ‘ajaran sesat’ dan ‘merosakkan minda’ penduduk yang akhirnya menyebabkan pihak pemerintah percaya serta terpengaruh dengan hasutan pihak yang lain.

Pengajaran kedua pula daripada kisah ini adalah tentang kekuasaan dan kelebihan yang dimiliki oleh satu pihak, akhirnya menyebabkan demokrasi yang diamalkan seolah-olah memihak kepada satu pihak sahaja (selective democracy) dan lari jauh daripada konsep pemilihan yang asal. Kita dapat tengok bagaimana pemerintah Athens ketika itu memilih para juri untuk perbicaraan Socrates terdiri daripada mereka yang ‘terpilih’, seolah-olah hanya mereka sahaja yang layak membuat keputusan sedangkan mereka ada hubungan atau kaitan dengan pihak pemerintah yang memilih mereka. Ini adalah satu bentuk demokrasi yang tidak tepat dan tersasar daripada konsep asal demokrasi itu sendiri yang sepatutnya bebas daripada pengaruh mana-mana pihak.

Semoga kisah Socrates dan pengajaran daripada kematian beliau yang meminum racun tersebut dapat diambil dan dipraktikkan dalam kehidupan seharian masyarakat Malaysia kita, sama ada dalam dunia internet dan media sosial, alam pekerjaan bahkan juga politik. Sememangnya harus difahami bahawa kehidupan yang baik dan aman bermula daripada masyarakat yang matang dan bermoral tinggi dalam pegangan kehidupan seharian.

RUJUKAN


Datuk Seri Anwar Ibrahim: Ikon Demokrasi Malaysia

16 Mei 2018 merupakan tarikh bersejarah bagi Datuk Seri Anwar Ibrahim. Ini kerana pada tarikh itu, beliau bukan saja dibebaskan dari penjara sebulan lebih awal selepas mendapat pengampunan Duli Yang Maha Mulia Yang di-Pertuan Agong, Sultan Muhammad V yang diusahakan oleh kerajaan baru Pakatan Harapan. Malah pembebasan dari penjara itu juga membuka peluang kepadanya kembali ke arena politik dan sekaligus, mempunyai peluang sebagai Perdana Menteri menggantikan penyandang ketika ini, Tun Dr Mahathir Mohamad pada masa bersesuaian. Tetapi siapa sebenarnya tokoh senior dalam pakatan baru kerajaan ini?

Anak jati Cherok Tok Kun, Bukit Mertajam, Pulau Pinang ini dilahirkan pada 10 Ogos 1947. Bapanya, Datuk Haji Ibrahim Abdul Rahman merupakan bekas Ahli Parlimen (MP) Pertubuhan Kebangsaan Melayu Bersatu (UMNO) Seberang Perai Tengah dari tahun 1959 hingga 1969 dan pernah berkhidmat sebagai Setiausaha Parlimen Kementerian Kesihatan. Sementara ibunya, Che Yah Hussein merupakan seorang surirumah dan bergiat aktif untuk pergerakan akar umbi UMNO di Pulau Pinang. Beliau pernah mendapat pendidikan menengah di Kolej Melayu Kuala Kangsar (MCKK) sebelum menyambung pengajian Kajian Melayu di Universiti Malaya.

Selepas ditahan pihak berkuasa menerusi Akta Keselamatan Dalam Negeri (ISA) kerana mengetuai demonstrasi pelajar di Baling antara tahun 1974 hingga 1975, Datuk Seri Anwar meneruskan pengajian Sarjana Kesusasteraan di Universiti Kebangsaan Malaysia semasa dalam tahanan. Beliau berkahwin dengan pakar mata dan bakal Presiden Parti Keadilan Rakyat (PKR), Datuk Seri Wan Azizah Wan Ismail dan dikurniakan enam orang cahaya mata. Anak sulung mereka, Nurul Izzah merupakan seorang ahli politik dan pernah berkhidmat sebagai MP Lembah Pantai (2008-2018) dan kini berkhidmat sebagai MP Permatang Pauh selepas menang dalam Pilihan Raya Umum Ke-14 lepas.

Semasa mudanya, beliau amat aktif dalam pergerakan pelajar dan merupakan pengasas Angkatan Belia Islam Malaysia (ABIM). Datuk Seri Anwar juga merupakan presiden kedua organisasi tersebut antara tahun 1974 hingga 1982. Bagi yang sudah arif dengan ABIM, pasti ramai berpandangan kebanyakan ahli dan pemimpinnya akan cenderung menyertai Parti Islam Se-Malaysia (PAS). Antara pemimpin PAS yang dikenali bermula dari ABIM ialah Allahyarham Datuk Dr Fadzil Nor, Allahyarham Datuk Dr Haron Din dan Datuk Seri Abdul Hadi Awang. Bagaimanapun, beliau memecah tradisi dengan menyertai UMNO pada tahun 1981.

Selepas menyertai UMNO, Datuk Seri Anwar pernah menjadi Menteri Budaya, Belia dan Sukan (1983), Menteri Pertanian (1984) dan Menteri Pendidikan (1986). Semasa tempoh beliau sebagai Menteri Kewangan (1991), Malaysia menikmati pertumbuhan ekonomi memberangsangkan dan ini membawanya tersenarai dalam senarai empat teratas menteri kewangan Euromoney dan Menteri Kewangan Terbaik Tahunan oleh Asiamoney pada tahun 1996. Antara sebab beliau berjaya ialah penekanan kepada aspek kebertanggungjawaban, menyokong prinsip pasaran bebas dan enggan menjamin syarikat bermasalah. Maka tidak hairanlah pada tahun 1998, Datuk Seri Anwar dilantik sebagai Pengerusi Jawatankuasa Pembangunan Bank Dunia dan Tabung Mata Wang Antarabangsa.

Pada tahun 1993 semasa sesi pemilihan UMNO, beliau berhadapan dengan penyandang jawatan Timbalan Perdana Menteri ketika itu, Allahyarham Tun Ghafar Baba untuk jawatan Timbalan Presiden UMNO. Selepas berjaya mengalahkan beliau, Datuk Seri Anwar dilantik sebagai Timbalan Perdana Menteri baru. Hubungan beliau dengan Tun Dr Mahathir dianggap seperti hubungan bapa-anak dan atas sebab itulah, semasa beliau hendak bercuti selama dua bulan, Datuk Seri Anwar dilantik sebagai pemangku Perdana Menteri pada tahun 1997. Namun hubungan kedua-duanya mula renggang berikutan pendirian berbeza mengenai polisi negara termasuk dasar yang bersifat perlindungan (protectionism). Kemuncak kepada ketegangan hubungan Datuk Seri Anwar-Tun Dr Mahathir ialah pemecatannya dari jawatan Timbalan Perdana Menteri tahun sama. Akibatnya, beliau menggerakkan kempen Reformasi terhadap Barisan Nasional (BN) dan Tun Dr Mahathir.

Namun harga yang dibayar amat mahal apabila Datuk Seri Anwar ditahan pada September 1998 dan didakwa atas tuduhan liwat dan rasuah. Beliau dipenjarakan selama enam tahun untuk kesalahan liwat dan sembilan tahun untuk kesalahan rasuah tetapi bagi penyokong dan komuniti antarabangsa, ia sebenarnya satu manipulasi politik dengan tujuan menghukum mana-mana penentang kerajaan ketika itu. Selepas pertuduhan liwat ke atasnya dibatalkan mahkamah, beliau dibebaskan pada tahun 2004 tetapi tidak dibenarkan bergiat dalam politik selama lima tahun. Datuk Seri Anwar cuba merayu keputusan itu di mahkamah pada September 2004 tetapi tidak berhasil dan hanya dibenarkan kembali aktif pada April 2008.

Sementara menunggu tempoh tersebut tamat, beliau memegang pelbagai jawatan pengajar di peringkat institut pengajian tinggi. Antara beberapa institusi yang pernah menerima sentuhannya ialah Kolej St. Antony, Oxford, Sekolah Kajian Antarabangsa Lanjutan di Universiti Johns Hopkins dan Sekolah Perkhidmatan Luar di Universiti Georgetown. Pada tahun 2007, beliau turut menandatangani surat terbuka A Common Word Between Us and You dari para cendekiawan Islam kepada para pemimpin Nasrani yang menyeru ke arah keamanan dan persefahaman antara kedua-dua pihak.

Pada November 2006, Datuk Seri Anwar mengumumkan hasrat kembali bergiat dalam dunia politik dan dilantik sebagai Ketua Umum PKR, parti di mana isterinya, Datuk Seri Wan Azizah sebagai presiden. Beliau juga bertanggungjawab mengetuai perhimpunan Bersih 2007 yang mendesak pilihan raya yang adil dan bersih menjelang PRU12. Dalam PRU tersebut, PKR bersama dua lagi parti iaitu Parti Tindakan Demokratik (DAP) dan PAS menjadi sebahagian daripada Pakatan Rakyat (PR) yang merampas lima negeri dan mendapat 1/3 kerusi di Parlimen. Datuk Seri Anwar membuat kemunculan semula di Parlimen dengan memenangi kerusi Permatang Pauh dalam satu pilihan raya kecil (PRK) mengatasi calon UMNO/BN, Datuk Arif Shah Omar Shah.

Tempohnya di Parlimen pasca-PRU12 tidak lari dari kontroversi dengan dakwaan beliau akan membentuk kerajaan majoriti dengan syarat 30 MP BN mengalihkan sokongan kepada PR. Tarikh tutup bagi rancangan ini ialah 16 September 2008. Bagaimanapun selepas tarikh tersebut berlalu, tiada sebarang pertukaran kerajaan berlaku dan reputasi beliau sedikit sebanyak terjejas selepas rancangan tersebut gagal. Semasa tempoh ini juga, Datuk Seri Anwar turut diuji dengan satu lagi pendakwaan kes liwat membabitkan bekas pembantunya, Saiful Bukhari Azlan tetapi didapati tidak bersalah oleh Mahkamah Tinggi pada 2012.

Menjelang PRU13, PR kembali semula ke gelanggang pilihan raya dengan beliau berikrar akan berundur dari dunia politik sekiranya mereka kalah. Pada PRU tersebut, walaupun berjaya mendapat tujuh kerusi tambahan Parlimen, PR hanya berjaya mengekalkan Selangor, Pulau Pinang dan Kelantan dengan Kedah dan Perak kembali di bawah penguasaan BN. Beliau tidak menyerah kalah dan menyifatkan PRU tersebut dicemari dengan unsur penipuan dan ini membawa kepada perhimpunan dan gerakan #Black505. 30 petisyen dilancarkan untuk membantah keputusan di 30 kerusi parlimen yang dipertikaikan tetapi semua ditolak oleh mahkamah atas alasan teknikal.

Insiden Langkah Kajang seharusnya membuka ruang untuknya melebarkan sayap untuk mendapatkan kerusi yang diidamkan, kerusi Perdana Menteri. Tetapi sebelum sempat ianya dapat direalisasikan, Datuk Seri Anwar didapati bersalah oleh Mahkamah Rayuan atas kesalahan liwat dan dihukum penjara lima tahun. Beliau cuba merayu keputusan tersebut tetapi ditolak oleh Mahkamah Persekutuan dengan hukuman kesalahan itu dikekalkan. Keputusan itu menyebabkan Datuk Seri Anwar tidak boleh bertanding dalam PRK Kajang dan beliau digantikan oleh Datuk Seri Wan Azizah.

Dalam PRK tersebut, Datuk Seri Wan Azizah berjaya mengatasi calon Persatuan Cina Malaysia (MCA) Datin Paduka Chew Mei Fun. Langkah Kajang turut menyaksikan perubahan tampuk pentadbiran negeri apabila kerajaan PR mahukan Datuk Seri Wan Azizah sebagai pengganti Tan Sri Khalid Ibrahim sebagai Menteri Besar Selangor tetapi dibantah ramai termasuk salah satu parti PR, PAS. Selepas Sultan Selangor melantik Datuk Seri Azmin Ali sebagai Menteri Besar Selangor baru, baginda turut menarik balik darjah kehormatan Datuk Seri Anwar yang membawa gelaran Datuk Seri atas alasan mempersoal integriti pemerintah semasa krisis tersebut berlaku. Bagaimanapun, beliau masih boleh menggunakan gelaran Datuk Seri kerana darjah tersebut dikurniakan kepadanya oleh beberapa negeri di Malaysia.

Semasa dalam penjara, beliau banyak menghabiskan masa dengan membaca buku, menulis dan ada masanya, menjadi orang tengah sekiranya berlaku ketegangan antara kepimpinan parti. Pada akhir tahun lepas, Tun Dr Mahathir yang ketika itu sudah meninggalkan UMNO dan membentuk partinya sendiri, Parti Pribumi Bersatu Malaysia (PPBM) mengadakan perjumpaan dengan beliau dan daripada pertemuan ini, dua bekas musuh saling bermaafan dan bersedia melupakan kenangan silam demi agenda reformasi.

Kerjasama dua pemimpin ini dilihat menjadi pembuka jalan kepada pembentukan kepimpinan baru Pakatan Harapan dengan Tun Dr Mahathir sebagai pengerusi dan beliau sendiri sebagai Ketua Umum. Dan ini juga secara tidak langsung menyumbang kejayaan mengejut Pakatan Harapan (PH) dalam PRU14 lepas di mana mereka berjaya mendapat majoriti mudah untuk membentuk kerajaan Persekutuan. Antara janji PH semasa kempen PRU mereka ialah mendapatkan pengampunan diraja untuk Datuk Seri Anwar dan ia direalisasikan pada 16 Mei 2018.

Walaupun sudah dibebaskan dan dianggap calon bakal Perdana Menteri dalam tempoh dua tahun, Datuk Seri Anwar memilih untuk membiarkan pentadbiran baru diketuai Tun Dr Mahathir melancarkan reformasi yang dirasakan perlu untuk menambahbaik dan menghilangkan kelemahan yang membelenggu kerajaan hari ini. Beliau mengisi masa dengan memenuhi jemputan sebagai speaker di beberapa negara seperti Britain dan Amerika Syarikat. Dan untuk memastikan pentadbiran PH berjalan lancar, ada masanya Datuk Seri Anwar turut dipanggil untuk menyelesaikan beberapa isu seperti isu perlantikan Peguam Negara baru-baru ini. Beliau sudah menjelaskan dari awal mahu menjadi rakyat biasa namun itu tidak menghalangnya menyeru rakyat memberi teguran dan kritikan membina kepada PH dalam agenda reformasi mereka.

Semasa ditemubual akhbar South China Morning Post, bila ditanya siapa inspirasi beliau, Datuk Seri Anwar menjadikan ikon kebebasan Afrika Selatan, mendiang Nelson Mandela sebagai inspirasi. Beliau melihat lebih baik rakyat mengingatinya atas apa yang diperjuangkan daripada dilupakan terus dan hilang dari catatan sejarah. Datuk Seri Anwar turut menjadikan Islam dan keluarga sebagai pendorong kepada agenda reformasi dan sentiasa kekal optimis walaupun situasi kadang-kadang tidak menyebelahinya. Dan sikap itu juga yang dilihat memberi harapan kepadanya bahawa PH berpeluang untuk menang walaupun dengan margin kecil. Dan apa yang berlaku pada 9 Mei 2018 sudah jadi sejarah.

SUMBER


Kolonialisme: Gold, Glory dan Gospel

Kolonialisme ialah pencerobohan dan penj4jahan demi sumber dan penempatan. Ini bebenang.

Ia bermula sejak ‘Zaman Penjelajahan dan Penemuan’ (Age of Exploration and Discovery) abad ke-15 hingga ke-17.

Kolonialisme umumnya digerakkan atas misi 3G;

1. ‘Gold’. Laluan perdagangan darat dan laut Mediterranean Eropah-Asia dikuasai Uthmaniyyah yang berjaya menumpaskan Byzantium di Istanbul pada 1453.

Pelayar dan pedagang Eropah perlu merebut kekayaan di dunia lain, jauh dari pengaruh dan kuasa Uthmaniyyah. 2/25

2. ‘Glory’. kerajaan lain di Eropah sedang takut akan ancaman Uthmaniyyah, sambil kelesuan dek konflik geopolitik dan agama sesama mereka berebutkan jajahan yang ditinggal Byzantium memaksa mereka perlukan kelebihan dan menguasai sumber luar untuk menang ‘pep3rangan’ itu.

3. ‘Gospel’. Pengaruh Islam yang dibawa Uthmaniyyah semakin menguasai Eropah dan Afrika Utara. Menghimpit kerajaan Kristian di Eropah.

Justifikasi menyebarkan Kristian meyakinkan istana menyokong penuh misi penj4jahan yang direstui gereja-gereja mereka.

Misi 3G penjajah ini digerakkan awalnya dengan ekspedisi yang berjaya membuat ‘penemuan saintifik’.

Namun disebalik menjumpai dan mendokumenkan spesis flora dan fauna baharu, ekspedisi ini mengumpul maklumat strategik tentang prospek jajahan mereka

Maklumat tentang kerajaan, kekuatan pertahanan, potensi sumber dan ekonomi akan diceritakan kepada Raja mereka apabila pulang.

Armada mereka mula menyusun strategi untuk kembali, kali ini untuk meny3rang dan menawan tanah jajahan tersebut3

Sepanyol menjajah Amerika pada 1451, manakala Portugal menjajah Goa, India sekitar 1497.

Portugal menjajah Melaka pada 1511 dan Sepanyol menjajah Aztec sekitar 1511.

Kolonisasi oleh Belanda, Perancis, Belgium dan Inggeris berlaku dalam 3 abad seterusnya.

Selepas pencerobohan, satu rejim pentadbiran dan undang-undang khusus diwartakan untuk menjaga kepentingan koloni mereka di tanah jajahan tersebut.

Penentangan akan dipatahkan melalui kekerasan dan pengambilan hak. Penghapusan dan peminggiran penduduk asal dilaksanakan.

Penj4jahan dan kolonialisasi boleh berlaku berabad lamanya. Rom jajah Eropah sehingga 500 tahun.

Portugal jajah Melaka 1511-1641 (130 tahun).

Belanda pulak dari 1641-1824 (183 tahun).

Inggeris sekalipun hanya berada di Tanah Melayu selama 132 tahun, kolonialisasi jajahan ini disebut sebagai ‘crown colony’, iaitu wilayah yang ‘dilindungi’ baginda King dan Queen. Ini memiliki pengaruh paling kuat dalam struktur pembentukan sosiobudaya Malaysia merdeka.

Kolonialisasi di tempat lain tidaklah senasib seperti kita di Malaysia.

British sedar, untuk uruskan kebangkitan rakyat sebenarnya lebih merugikan berbanding memenangi hati dan fikiran ‘subject’ jajahan.

Pengalaman mereka dengan Ireland misalnya, amat memberikan kesan.

Di Tanah Melayu, pemberontakan Naning oleh Dol Said misalnya amat merugikan Empayar British. P3rang Naning dianggap sebagai ‘petty but costly war’ oleh kerajaan Inggeris ketika itu.

Melayu Naning dan Pasir Salak mengajar Inggeris banyak perkara tentang kolonialisasi.

Di Amerika Utara, Kanada dan Amerika Selatan, mereka dikerjakan dengan kejam. Penempatan koloni bukanlah matlamat utama mereka.

Sepanyol membuka ladang tebu secara besar-besaran, lombong untuk menyedut emas dan memperhambakan masyarakat asli di sana sehingga m4ti.

Pada 1535, Sepanyol telah menghapuskan sehingga 25 juta atau 95% populasi Aztec akibat penyakit dan pembvnuhan besar-besaran.

Perdagangan hamba Trans-Atlantik diperhebatkan oleh para kolonial Eropah bagi mengisi keperluan sumber penduduk di Eropah ketika itu.

Selepas penj4jahan, kuasa kolonial Barat mula memaksakan asimilasi ke atas masyarakat asli yang dijajah.

Undang-undang yang menghapuskan identiti asal masyarakat tempatan diperkenalkan bagi memastikan supaya ‘kerbau dicucuk hidung’, dan membasmi sebarang kebangkitan.

Salah satu modus operandi kuasa kolonial ialah melantik sekutu (collaborators) dalam kalangan pembesar dan penguasa tempatan, sebagai boneka kepada pentadbiran kolonial.

Di Tanah Melayu misalnya, British melaga-lagakan pembesar Melayu dengan balasan takhta dan kedaulatan.

Di Kanada pula misalnya, sekutu kolonial dilantik dari kalangan masyarakat asli di sana.

Jelas, pecah dan perintah adalah alat penj4jahan paling ampuh. Masyarakat diasingkan mengikut kaum, agama dan budaya.

Ini menjadikan masyarakat asal lebih mudah diurus dan diawasi.

Kitaran lengkap penj4jahan dan kolonialisme ini diperkukuhkan dengan penguatkuasaan undang-undang itu tadi. Rejim kolonial dibentuk, memastikan status quo tuan koloni terus terpelihara.

Portugal memang menguasai Melaka pada 1511, tapi mereka hanya berjaya menguasai kota dan pelabuhan Melaka sahaja.

Di luar tembok kota, kepentingan Portugal tidak pernah selamat kerana ancaman jelas dari segenap wilayah keliling Melaka, termasuklah dari hulu Sungai Melaka.

Belanda tiba merampas Melaka dari Portugal dengan bantuan Johor pada 1641 dan dibayar dengan harga mahal.

VOC berjanji untuk tidak meny3rang mana-mana kepentingan Johor dan kesultanan Melayu yang lain.

Ia tambah bahkan menyuburkan lagi Kesultanan Melayu pasca Melaka.

Tapi British lebih bijak dari Portugis dan Belanda. Melihat kepada kebangkitan awal orang Melayu semasa EIC mula tiba selepas Perjanjian Inggeris Belanda 1824, British eksploit kesetiaan orang Melayu ke atas pembesar dan Raja mereka dengan sistem Penasihat dan Residen.

Awalnya, British pernah ‘criminalised’ dan ‘demonised’ kebangkitan dan penentangan Melayu.

Mereka hukum m4ti, buang negeri malah beri pencen supaya kebangkitan pejuang ini reda.

Tapi British sedar bahawa cara ini tidak berkesinambungan. Lambat laun, Melayu tetap bangkit.

Tapi kebijaksanaan Raja-Raja Melayu dalam ‘power juggling’, mengimbangi kepentingan orang Melayu dengan cubaan pengaruh British melalui sistem tersebut memastikan takhta mereka kekal, dalam masa yang sama menjaga kepentingan Melayu yang setia di bawah naungan mereka.

Pendapat tentang ini berbeza-beza. Tetapi apa yang lebih penting, Inggeris ‘menjajah’ secara halus dengan cuba memenangi hati dan minda orang Melayu sepanjang keberadaan mereka di Tanah Melayu.

British pun sedar, Melayu bukanlah mudah seperti kerbau dicucuk hidung.

Kerana itu, kolonial mula guna naratif Melayu malas. Sedangkan sebenarnya, Melayu ketika itu degil dan melawan.

Selepas 400 tahun, naratif sama diulang, untuk wujudkan stigma inferiority complex dalam kalangan orang Melayu.

Kuat sungguh kesan ‘colonial mentality’ kan?


Tembok Besar Bawah Tanah China Yang Tersembunyi Selama 1000 Tahun

Dalam sejarah Cina, direkodkan bahawa Dinasti Song Utara (960-1127M) berp3rang selama 200 tahun dengan Dinasti Liao dan Dinasti Jin, yang pada masa itu masing-masing diperintah oleh bangsa minoriti dari Wilayah-Wilayah Utara Cina, iaitu Khitan dan Jurchen. Dataran Utara Cina merupakan tanah rata yang terbentang luas, tanpa gunung-ganang mahupun sungai yang boleh digunakan untuk membantu dalam mempertahankan diri daripada s3rangan pihak di utara. Maka bagaimana, Dinasti Song yang lebih lemah berupaya untuk bertahan buat tempoh masa yang panjang?

LALUAN-LALUAN P3RANG PURBA YONGQING

Pada musim panas tahun 1948, kampung Yongqing, wilayah Hebei mengalami bencana banjir besar yang membadai pantas ke seluruh pekan. Penduduk tempatan bergegas melarikan diri ke tempat yang selamat sejurus mendengar bunyi bising. Namun, haluan banjir tiba-tiba saja berubah dan tidak lama kemudian, paras air banjir surut dengan banyak. Beberapa tempoh kemudian, di bahagian barat laut pekan, penduduk tempatan mendapati bahawa air banjir itu pada hakikatnya dialihkan haluannya oleh laluan bawah tanah.

Pada tahun 1951, sebuah rumah yang terletak kira-kira 2.5 km dari pekan Yongqing tiba-tiba sahaja runtuh dan mendedahkan sebuah gua bawah tanah yang berkeluasan sekitar 150 meter persegi. Di dalam gua itu terdapat berdozen-dozen pintu kecil, yang setiap satunya membawa kepada sebuah laluan. Di dalamnya terdapat pondok-pondok kecil, lengkap dengan lilin-lilin yang telah separuh terbakar dan lampu-lampu di atas katil-katil batu yang boleh dihangatkan.

Selepas melakukan penyelidikan lanjut, pakar mendapati bahawa laluan-laluan p3rang purba terbentang di seluruh Wilayah Yongqing, meliputi kawasan yang luasnya kira-kira 300 km persegi.

SIAPAKAH YANG MEMBINA LALUAN-LALUAN P3RANG PURBA INI DAN BILAKAH IA DIBINA?

Pakar mendapati bahawa laluan-laluan p3rang purba Yongqing ini dibina secara meluas. Pada hakikatnya, ia merupakan sebuah binaan berskala besar yang digunakan untuk menempatkan tentera pada waktu-waktu p3rang. Struktur gua-guanya sangat rumit namun sempurna, dengan dilengkapi fasiliti ketenteraan seperti laluan keluar yang palsu, pintu keluar dan gerbang-gerbang berkunci. Fasiliti petempatan tentera juga turut ditemui; misalnya lubang-lubang pengudaraan, lampu-lampu diri dan katil-katil batu yang boleh dihangatkan.

‘Batu-batu biru’ yang digunakan untuk membina laluan-laluan ini bersaiz 30x16x8 cm kubik. Batu jenis ini dihasilkan daripada tanah bakar yang dipanaskan pada suhu yang tinggi sekaligus menjadikannya sangat padat dan kuat. Pengunaan fasiliti-fasiliti sebegini mengisyaratkan wujudnya sebuah rangkaian bawah tanah yang terancang rapi dan maju.

Penyelidikan lanjut mendedahkan bahawa batu-batu biru yang ditemui di Wilayah Yongqing ini sama seperti batu yang ditemui di laluan-laluan bawah tanah di Qigang, Wilayang Xiong dari zaman Dinasti Song. Penghasilan dan penyelenggaraan rangkaian bawah tanah yang sebesar ini memerlukan bekalan batu ini dalam jumlah yang besar. Dipercayai bahawa laluan-laluan p3rang purba ini dibina sebagai sebahagian daripada projek berskala negara dan ia pembinaannya diselia pada peringkat negara oleh pemerintah pada waktu itu.

LALUAN-LALUAN INI TERBENTANG SEJAUH 16000 KM PERSEGI

Pakar telah melakukan penggalian ke atas laluan-laluan p3rang yang sama di Yongqing, wilayah Xiong dan Bazhou. Laluan-laluan p3rang purba ini terbentang sejauh kira-kira 65 km dari timur ke barat, dan 25 km dari utara ke selatan, yang secara keseluruhannya meliputi kawasan seluas 1600 km persegi. Ketika sempadan barat antara Dinasti Song dan Dinasti Liao berada di sejauh wilayah Rongcheng dan Xushui, pakar memperkirakan bahawa terdapat banyak laluan p3rang purba di kawasan itu. Ukuran jauh laluan-laluan p3rang purba ini dari Yongqing ke wilayah timur masih belum diketahui.

MENYEMBUNYIKAN TENTERA DI DALAM LALUAN-LALUAN P3RANG PURBA DEMI MEMPERTAHANKAN NEGARA

Dalam banyak-banyak legenda yang ada berkenaan rangkaian bawah tanah ini, terdapat satu legenda yang menyatakan bahawa laluan-laluan p3rang purba ini dibina oleh Panglima Yang dan keluarganya; sebuah keluarga yang melahirkan tiga orang panglima hebat dalam tiga generasi. Legenda lain pula menyatakan bahawa Panglima Yang Liulang menggunakan laluan-laluan bawah tanah ini untuk mempertahankan sempadan. Pada masa itu (960-1127M), tentera-tentera Dinasti Liao mengawal wilayah utara Yongqing dengan ketat. Dicatatkan bahawa Yang Liulang membina laluan-laluan ini untuk menyembunyikan pasukan tentera di bawah tanah. Dengan demikian, mereka dapat segera mempertahankan diri tatkala menghadapi s3rangan yang dilancarkan oleh pasukan tentera Liao.

Pakar berpendapat bahawa laluan-laluan bawah tanah ini berkemungkinan digunakan sebagai markas untuk melancarkan s3rangan semasa meletusnya p3rang di zaman Cina purba. Sebagai maksud pertahanan, merentas tahun, pihak pemerintah membina tembok-tembok besar di kawasan pergunungan atau kawasan yang berhampiran denan sungai dan tasik dengan tujuan untuk menghalang kemaraan pasukan tentera berkuda musuh.

Namun di dataran terbuka, di mana sukar untuk memanfaatkan permukaan bumi bagi maksud pertahanan, kewujudan terowong bawah tanah dapat membolehkan tentera-tentera bergerak di bawah tanah tanpa dilihat oleh musuh. Laluan-laluan p3rang purba menjadi suatu sistem pertahanan yang masyhur lantaran kelebihan yang ia berikan, sama ada semasa mempertahankan diri mahupun melancarkan s3rangan. Justeru, ia digelari sebagai ‘Tembok Besar bawah tanah’.

TERJEMAHAN:

Epoch Times. (29 Mac 2018). Hidden For a Thousand Years – China’s “Underground Great Wall”. Ancient Origins https://www.ancient-origins.net/ancient-places-asia/hidden-thousand-years-chinas-underground-great-wall-009814?


Perlancaran Pasukan Angkasa Amerika Syarikat

Kelmarin, 15 Mei 2020, pentadbiran AS yang dipimpin oleh Presiden Donald J. Trump telah merasmikan bendera yang menjadi simbol kepada cabang pasukan tentera baharu di negara mereka iaitu, United States Space Force atau Pasukan Angkasa US. Perasmian ini diadakan di ruangan Oval Office, White House.

UNITED STATES SPACE FORCE: MMXIX

Today I was presented with the brand new @SpaceForceDoD flag in the Oval Office. I will take Great Pride in displaying it at the @WhiteHouse! pic.twitter.com/S29tBFYlQY

— Donald J. Trump (@realDonaldTrump) May 15, 2020

Dalam ucapan pelancaran bendera Pasukan Angkasa AS, salah satu ayat yang diucapkan oleh Trump berbunyi:

“Space is going to be the future, both in terms of defense and offense and so many other things”.

Ini menandakan yang pentadbiran AS tidak bermain-main dalam hal tersebut dan ia sememangnya mempunyai tujuan mereka tersendiri. Perlu diketahui, tujuan utama penubuhan Pasukan Angkasa AS untuk menjaga/melindungi titik-titik lokasi strategik infrastruktur AS di ruang angkasa seperti satelit komunikasi, satelit pengintaian dan satelit ‘navigation’ daripada dicerobohi oleh negara China dan Rusia dan memantau segala pergerakan kedua buah negara terbabit, pertahanan dan serangan.

Pasukan Angkasa US yang telah ditubuhkan pada bulan Disember tahun lalu, 2019, menjadi pasukan keenam yang berkhidmat dibawah pentadbiran negara AS selain United States Army (1775), U.S Marine Cops (1775), U.S Navy (1775), U.S Coast Guard (1790) dan U.S Air Force (1947). Kali terakhir pentadbiran AS merasmikan cabang pasukan baharu, Air Force (Pasukan Udara), iaitu 72 tahun yang lalu sekitar pada tahun 1947.

Simbol-simbol dan warna yang terdapat pada bendera/logo rasmi pasukan AS ini dijawab oleh Ketua Operasi Pasukan Angkasa, Jeneral Jay Raymond:

1. Bintang besar: Dikenali sebagai North Star atau Bintang Utara, sebagai simbol cahaya yang membimbing negara AS, yang membawa makna, “Our core value, our guiding light”.

2. Simbol Glob Bumi Diorbit Sesuatu: “Bermaksud American Way of Life”. Bumi membawa makna rumah kepada tentera angkasa AS dan simbol sesuatu yang mengorbit bumi pula membawa makna, pelbagai misi yang akan dilakukan oleh tentera angkasa AS untuk melindungi Bumi daripada ancaman dalaman mahupun luaran yang berada di ruangan angkasa/orbit Bumi.

3. Delta Perak: Simbol khusus Pasukan Angkasa AS, bermaksud perubahan dan inovasi.

4. MMXIX: Merupakan sistem nombor dalam Roman yang membawa maksud 2019, tahun di mana Pasukan Angkasa ditubuhkan secara rasmi dibawah Jabatan Pasukan Udara AS.

5. Warna biru gelap: Suasana pemandangan angkasa 24 jam yang akan dilihat oleh Pasukan Angkasa AS.

Mengikut data, sejak Pasukan Angkasa AS dilancarkan lima bulan yang lalu, keanggotaan pasukan ini semakin meningkat. Kebanyakan ahli anggota pasukan yang direkrut, hanya diambil daripada cabang Pasukan Udara AS sahaja untuk masa sekarang. Pada mulanya, dari dua orang anggota sahaja, lalu ia mula disertai oleh 86 orang leftenan menjadikan jumlah rasmi sekarang seramai 88 orang. Pasukan Angkasa AS bercadang untuk merekrut seramai 16,000 anggota lagi sehingga ke akhir tahun ini.

Sejak logo pada bendera Pasukan Angkasa AS dilancarkan pada umum, ramai rakyat AS yang memberikan respons dan mengkritik. Salah satu kritikan menyatakan logo Pasukan Angkasa AS menyamai seperti logo Star Trek.

Bagi masyarakat Malaysia yang majmuk dan harmoni, pernah kita melihat atau terserempak dengan logo yang ‘familiar’ ini tak? Huhu.. 2 tahun.


Zeus – Raja Dewa-Dewi Olympia Dalam Mitologi Yunani

“Kemudian, Zeus tidak lagi menahan-nahan kuasanya; sebaliknya meluruskan hatinya dipenuhi kemarahan lalu beliau tunjukkan segala kekuatannya. Dari Langit dan dari Olympus, beliau datang menderu, melontarkan petirnya; dari tangannya, petirnya itu terbang laju bersama dengan kilat, berpusar membawa api.” (The Theogony of Hesiod, II. 687-712)

KELAHIRAN ZEUS

Satu versi penceritaan tentang kelahiran Zeus boleh ditemui dalam karya Hesiod yang berjudul Theogony. Dalam puisi Yunani purba ini, Zeus dinyatakan sebagai anak bongsu Cronus dan Rhea. Lima beradiknya yang lain (Hestia, Demeter, Hera, Hades dan Poseidon) habis ditelan oleh bapanya sebaik sahaja mereka dilahirkan. Hal ini kerana Cronus menyedari bahawa salah seorang anaknya telah ditakdirkan untuk menggulingkannya dan mengambil-alih kedudukannya sebagai raja dewa.

Namun, Zeus terlepas daripada nasib ini menerusi suatu tipu helah. Rhea tidak menyerahkan Zeus kepada Cronos, sebaliknya memberikan batu yang dibalut dengan kain untuk ditelan oleh suaminya itu. Zeus disembunyikan di dalam sebuah gua (sama ada di Gunung Ida atau Gunung Dikteon) yang terletak di Pulau Crete.

Zeus dibesarkan secara rahsia oleh ibu angkatnya. Dalam beberapa versi, ibu angkat Zeus dinyatakan sebagai seekor kambing yang bernama Amalthea. Satu versi lagi mendakwa bahawa Zeus dibesarkan oleh Gaia, atau salah satu pari-pari.

Walau apapun keadaannya, Zeus membesar tanpa pengetahuan bapanya. Beliau kemudiannya pulang untuk mencabar kekuasaan Cronus dan memaksa Cronus memuntahkan semula adik-beradiknya. Bersama adik-beradiknya, Zeus memerangi dan menewaskan selurun Titan yang lain dan menjadi raja dewa yang baru.

Selepas selesai pertempuran antara para dewa ini, Zeus membahagikan dunia ini sesama adik-beradiknya, Hades dan Poseidon dengan cabutan undi. Zeus menjadi pemerintah langit, manakala Hades dan Poseidon masing-masing memerintah alam kematian dan laut.

ANAK-ANAK ZEUS

Menurut suatu mitos, isteri pertama Zeus adalah Metis si dewi lautan yang kelak dikaitkan dengan kebijaksanaan dan kelicikan. Diramalkan bahawa suatu hari nanti anak Zeus yang lahir dari Metis ini akan menggulingkan bapanya. Justeru, Zeus mengatur rancangan untuk mengelak dari ditimpa takdir ini. Apabila Metis mengandung, Zeus memperdayanya dan menelannya. Pun begitu, disebabkan tindakannya ini, dewi Athena membesar di dalam perut Zeus dan kemudiannya lahir dari kepalanya dalam keadaan lengkap bersenjata.

Zeus menjalinkan banyak hubungan dengan wanita manusia, justeru melahirkan ramai separa-dewa. Separa-dewa yang paling masyhur tidak lain dan tidak bukan adalah Heracles dan Perseus. Begitu juga dengan Minos (raja pertama Crete) dan Helen of Troy, wanita paling cantik di dunia menurut mitos Yunani.
Selain Metis, Zeus juga mempunyai anak dengan sejumlah dewi dan manusia lain. Misalnya bersama isterinya yang seterusnya, Hera, Zeus memperoleh Ares, Hebe dan Eileithyia. Zeus juga dianggap sebagai bapa kepada Artemis dan Apollo (ibunya, Leto adalah sepupu Zeus).

Sebagai dewa terulung pantheon Yunani, banyak kuil dibina dan diabadikan kepada Zeus. Kuil yang paling penting adalah Kuil Zeus di Olympia. Kuil ini tersenarai sebagai salah satu dari Tujuh Keajaiban Dunia Purba. Ia meraih kemasyhuran lantaran patung dewa bersaiz besar yang diperbuat daripada emas dan gading, dihasilkan oleh seorang tukang arca yang bernama Pheidias. Antara tempat masyhur lain yang diabadikan kepada Zeus termasuklah Dodona, Gunung Lykaion dan beberapa buah gua di Crete.

TERJEMAHAN:

Wu Mingren. (18 September 2017). The Unshakeable Power of Zeus, Prime Mover of Ancient Greek Deities. Ancient Origins.
https://www.ancient-origins.net/myths-legends-europe/unshakeable-power-zeus-prime-mover-ancient-greek-deities-008806


Siapakah Orang Melayu Pertama Memeluk Islam?

Tamadun Melayu secara rasminya dianggarkan bermula kira-kira 600 SM berdasarkan rekod penemuan terkini arkeologi di Sungai Batu. Orang Melayu membina peradaban mereka kira-kira 1400 tahun sebelum kelahiran junjungan besar Rasulullah dan kelahiran Islam. Sebelum cahaya hidayah mula meresapi umat Melayu, mereka dicatatkan pernah mengganut fahaman animism, agama Hindu dan Buddha.

Namun selepas kedatangan Islam, orang Melayu tidak lagi bertukar agama meski usaha pengkristian cuba berlaku ke atas bangsa mereka ini, melalui usaha-usaha penjajah seperti Portugis, Belanda dan Inggeris sendiri. Sepertinya, pencarian spritiual orang Melayu akhirnya berhenti pada Islam.

Inilah yang sangat penting untuk kita kaji dan dalami, tentang sinar-sinar kemasukan tamadun Islam ke Tamadun Melayu. Justeru, saya akan bahagikan fasa-fasa kemasukkan Islam yang mula meresapi ke Tamadun Melayu.

1. Fasa Persinggahan

Dipercayai bahawa sejak abad pertama Masihi lagi, orang Melayu sudah terlibat dengan perdagangan dengan bangsa Arab. Sebagai contoh, Lynda Shaffler dalam bukunya Maritim Southeast Asia to 1500 mencatatkan bahawa orang Melayu sudah membuka penempatan di Pelabuhan Aden pada waktu seawal 53 Masihi lagi.

Dan perhubungan antara bangsa Melayu dan bangsa Arab sebenarnya telah banyak membantu perkembangan teknologi mereka terutama di sekitar Yaman. Ini tidaklah hairan kerana dalam sejarah, orang Melayu dikenali sebagai pelopor ketamadunan kelautan yang sangat mengagumkan.

Dicatatkan bahawa orang Melayu ialah bangsa pertama di dunia yang meneroka lautan luas serta bangsa pertama yang belayar dengan memanfaatkan pengerakkan angin monsoon. Pencapaian hebat bangsa Melayu ini telah meninggalkan peninggalan mereka sejauh di Mesir Purba, kerajaan Bani Israel, Yunani, Rom hingga ke Timur Afrika.

Dan hubungan bangsa Melayu dan Arab tidak pernah tamat walaupun ketika era Rasulullah S.A.W. Ketika zaman Islam mula meresapi seluruh Jaziriyah Arab, maka proses menguruskan jenazah memerlukan kapur barus. Maka dicatatkan pada waktu ini, orang Melayu adalah bangsa yang mengambil kesempatan ini dengan memperdagangkan kapur barus kepada orang Arab. Ini berlaku ketika kerasulan Rasulullah S.A.W

Atas sebab ini, dicatatkan bahawa terdapat proses keluarnya pedagang Arab ke Kepulauan Melayu untuk mendapatkan kapur barus lalu dibawa ke Tanah Arab. Atas sebab ini juga, dicatatkan bahawa Islam sebenarnya mula dikenali oleh penduduk Nusantara seawal 674 Masihi apabila dicatatkan terdapat penempatan-penempatan orang Arab Islam di dalam wilayah Empayar Melayu Srivijaya iaitu di Sumatera Timur.

Lebih awal daripada itu, para sahabat nabi dikatakan pernah sampai ke Tamadun Melayu pada suatu ketika dahulu. Dicatatkan bahawa sebuah rombongan para sahabat nabi yang diketuai oleh Wahab bin Abi Qabahah telah sampai ke Riau pada 627 Masihi.

2. Fasa Pertapakkan

Dicatatkan juga ketika era Dinasti Umaiyyah mengambil alih pemerintahan Khalifah Islam di Timur Tengah, khalifahnya yang pertama yang juga merupakan sahabat nabi, Muawiyah R.A telah menghantarkan armada kapal untuk melakukan tinjauan di Tamadun Melayu. Ketika itu, Muawiyah dalam misi meluaskan empayar Islam dan memastikan bahawa pedagang-pedagang Islam tidak ditindas.

Ketika sampai di sebuah kerajaan di Kepulauan Melayu yang bernama Kalingga, pemerintah kerajaan tersebut merupakan Ratu Sima yang memerintah Pulau Jawa ketika itu, Muawiyah mendapati bahawa pedagang Islam dijaga dengan baik membuatkan Muawiyah membatalkan niatnya. Dicatatkan bahawa putera Ratu Sima yang bernama Raja Jay Sima turut memeluk Islam akibat dakwah ketika itu pada 726 Masihi.

Disamping itu, Muawiyah juga telah berusaha menjalinkan hubungan dengan kerajaan Malayu malah mengajak rajanya yang bernama Lkitavarman memeluk Islam. Selain dari pengislaman putera Ratu Sima, seorang maharaja Empayar Melayu Srivijaya pernah dicatatkan mengirimkan surat kepada Khalifah Umar Abdul Aziz yang merupakan khalifah untuk Dinasti Umaiyyah. Isi surat tersebut adalah seperti berikut:

“Dari raja kepada Raja yang berketurunan dari 1000 raja, yang kandangnya dipenuhi dengan beribu gajah, dan kawasan taklukannya adalah 2 sungai,yang mengairi tanam- tanaman, wangi-wangian, pohon pala, dan kapur wangi, yang wangiannya semerbak sehingga 12 batu jauhnya.

Kepada raja Arab, yang tidak menyekutukan tuhan dari tuhan yang satu.Beta telah menghantar hadiah, yang tidak seberapa sebagai tanda persahabatan, dan beta harap agar anda menghantar seseorang,yang dapat mengajarkan ajaran Islam,serta menunjukkan undang-undangnya.”

Dicatatkan bahawa Maharaja Indravarman, maharaja Srivijaya yang mengirimkan surat ini turut memeluk Islam pada terkemudiannya. Nama kerajaan Melayu ini kemudian bertukar kepada Sribuza Islam.

Pengislaman beberapa raja dan kerajaan Melayu di Kepulauan Melayu ini telah membuatkan Dinasti Tang di China tidak senang duduk. Ini kerana bekalan tetap lada hitam dan segala kekayaan alam di Kepulauan Melayu ini diplopori oleh orang Islam.

Lalu Dinasti Tang telah mengirimkan dua orang pendeta Buddha bermazhabkan Buddha Mahayana yang bernama Wadjarabodhi dan Amoghabaraja ke Srivijaya untuk menandingi penyebaran Islam di sana. Kemudian dicatatkan pada tahun 730 Masihi, sebuah pemberontakan orang Melayu beragama Buddha telah berlaku dan pemberontakan ini didalangi oleh Dinasti Tang. Dengan Sribuza Islam yang merujuk kepada Srivijaya beragama Islam ini pun runtuh.

Dalam masa yang sama, akibat penggolakkan Dinasti Umaiyyah yang sedang mengalami konflik dan kacau bilau tidak dapat menghantarkan bantuan bagi mematahkan pemberontakan tersebut.

Ketika sinar Islam yang dibawakan oleh golongan Sunni malap di sekitar kawasan Palembang, Jambu dan sebahagian Sumatera, terdapat perubahan aneh berlaku pula di kawasan sekitar utara Sumatera.

Konflik kejatuhan Umaiyyah dan kebangkitan Abbasiyah memerintah menjadi Khalifah banyak mempengaruhi perkembangan Islam di Nusantara. Dicatatkan bahawa golongan syiah yang bersama Bani Abbas ketika menggulingkan Umaiyyah telah melancarkan pemberontakan pulak ke atas Abbasiyah. Di bawah pemerintahan Khalifah Al-Makmum, golongan pemberontak ini berjaya ditangkap. Namun, mereka tidak dibunuh sebaliknya Khalifah Al-Makmum mengarahkan mereka untuk menjalankan kerja kemasyarakatan dengan berdakwah dan menyebarkan Islam.

Lalu untuk menebus segala kesalahan mereka, mereka pun berlayar bersama ulamak-ulamak mereka dan antara kerajaan Melayu terawal yang menerima ulamak dan pendakwah Syiah ialah kerajaan Perlak seawal abad ke-9 Masihi. Dipercayai bahawa raja pertama Perlak memakai nama Sultan Alaiddin Saiyid Maulana Abdul-Aziz Syah memerintah pada 840 Masihi.

Tidak cukup dengan itu, pada tahun 877 Masihi seramai sehingga 200 ribu pedagang Arab dan Parsi yang beragama Islam yang tinggal di Canton berpindah dari sana selepas pemberontakan dan perang saudara yang sememangnya rencah sejarah Dinasti-Dinasti China. Pedagang Arab dan Parsi ini dikatakan berpindah ke negeri yang berada di bawah jajahan Srivijaya seperti Kedah dan Palembang. Ini dapat dibuktikan apabila ditemukan dua keping siling Dirham Baghdad.

Selain daripada dua keping syiling Dirham Baghdad, antara penemuan yang boleh dikaitkan dengan penghijrahan beramai-ramai orang Arab dan Parsi di sekitar Alam Melayu adalah seperti berikut:

– Nisan Syeikh Abdul Qadir ibn Husin Syah Alam di Tanjung Inggeris di Kedah yang berusia 903 Masihi

– Batu Bersurat di daerah Phan-rang yang terletak di kerajaan Melayu Champa yang bertarikh 1025 Masihi

– Batu nisan Ahmad ibn Abu Ibrahim ibn Abu Arradah al-Rahdar Abu Kami di lokasi Phan-rang untuk kerajaan Melayu Champa berusia 1039 Masihi

– Batu nisan yang dijumpai di Pekan, Pahang berusia 1028 Masihi

– Nisan seorang puteri di Brunei berusia 1028 Masihi

– Batu nisan di Pekan, Pahang berusia 1048 Masihi

– Nisan Fatimah bini Maimun ibn Hibat ALLAH di Leran Jawa Timur yang berusia 1082 Masihi

– Batu bersurat Terengganu yang berusia 1303 Masihi

3. Fasa Penyebaran Islam Secara Meluas

Antara kerajaan dan negeri terawal di Semenanjung Tanah Melayu yang menerima Islam ialah negeri Kedah Darul Aman. Untuk pengetahuan semua, Kesultanan Kedah yang wujud pada hari ini merupakan antara kesultanan tertua di dunia dengan usia yang boleh diejjak seawal 1136 Masihi, hampir 200 tahun lebih awal daripada penemuan batu bersurat di Terengganu dan pengislaman Melaka.

Perkenalkan kepada anda seorang ulamak yang bertanggungjawab meng-Islam-kan Kedah iaitu Syeikh Abdullah Al-Qumairi. Datangnya beliau dari bumi Yaman, bumi tempat asal para Habib yang sedang giat berdakwah di bumi kita. Dicatatkan bahawa Syeikh Abdullah Al-Qumairi datang bersama dengan 11 sahabatnya. Beliau dicatatkan telah mengislamkan seorang raja Melayu Kedah yang bernama Phra Ong Mahawangsa yang selepas memeluk Islam menukarkan namanya kepada Sultan Muzaffar Shah yang kemudiannya mangkat pada tahun 1179 Masihi.

Sultan Muzzaffar Syah kemudian bersama Syeikh Abdullah Qumairi ini kemudiannya bersama-sama berganding bahu mengIslamkan seluruh rakyat Melayu Kedah daripada agama Hindu-Buddha. Syeikh Abdullah Al-Qumairi ini juga memberi nama baru kepada Kedah iaitu Kedah Darul Aman dan mengarahkan pembinaan menara azan di puncak Gunung Jerai.

Selain itu keadaan kekhalifahan Islam di Timur Tengah di dalam kekacauan membuatkan golongan ahli sufi mula muncul yang menganggap kekacauan yang berlaku di kerajaan Islam adalah kerana pemerintahnya yang mementingkan kebendaan. Golongan tarikat dan sufi inilah yang kemudian keluar dari timur tengah dan wilayah Islam ke Nusantara untuk menyebarkan Islam. Merekalah insan-insan yang bertanggungjawab mengubah mazhab yang dianuti oleh orang-orang Melayu di Kepulauan Melayu dari Syiah kepada Ahli Sunnah Wal-Jamaah.

Antara ulamak sufi yang bertanggungjawab menyebarkan Islam di Tamadun Melayu ialah Syeikh Ismail al-Siddiq dan seorang ahli sufi bernama Fakir Muhammad yang telah sampai ke sebuah kerajaan Melayu iaitu Pasai pada pemerintahan Merah Silu yang memerintah pada sekitar 1261 – 1289 Masihi. Merah silu telah diislamkan oleh ulamak sufi ini lalu mengambil nama sempena dengan pengasas kerajaan sunni Mamluk di Mesir. Nama Merah Silu ditukarkan kepada Sultan Malik Al-Salleh.

Kerajaan teragung orang Melayu selepas era Hindu-Buddha, iaitu Kesultanan Melayu Melaka turut diislamkan oleh ulamak sufi. Sulalatus Salatin atau Sejarah Melayu menceritakan tentang Syeikh Abdul Aziz yang mengislamkan raja Melaka dan seluruh rakyat Melayu Melaka. Syeikh Abdul Aziz juga merupakan seorang ulamak tassawuf.

Selain Syeikh Abdul Aziz, ulamak-ulamak sufi yang terkenal di Alam Melayu adalah seperti Nurddin al-Raniri, Hamzah Fansuri, Samsudin Sumterani dan Abdul Rauf Singkel. Di Kepulauan Jawa pula, ulamak sufi yang sangat terkenal ialah Wali Songo yang berjaya mengislamkan penduduk Jawa yang sangat kuat tradisi Hindu-Buddha mereka.

Ajaran sufi yang menyapa umat Melayu mungkin adalah penyebab kenapa tiada monument-monument hebat yang dibina oleh orang Melayu ketika era Hindu-Buddha. Kalau ketika itu, kita dapat melihat tamadun-tamadun di alam Melayu membina binaan hebat seperti Borubudur dan Prambanan, tetapi selepas kedatangan Islam binaan yang dibina untuk tujuan bermegah-megah ini tidak dijumpai. Tetapi walaupun sedemikian, Melaka masih boleh berbangga dengan binaan seperti Istana Melaka yang dibina setinggi tujuh tahap sambil disapu oleh cat keemasan.

Sumber Rujukan:

1. Ahmad Jelaini Halimi. (2008) Sejarah dan Tamadun Bangsa Melayu. Utusan Publication.

2. Prof. Dr. Abd Jalil bin Borham, Islam Di Nusantara. Universiti Malaysia Pahang

3. Lynda Shaffler. (1995) Maritim Southeast Asia to 1500. Routledge Publishing.

4. S.Q. Fatimi. (1963) Two Letters From The Maharaja To The Khalifah: A Study In The Early History Of Islam In The East. Islamic Studies, Vol. 2, No. 1, halaman 121-140

5. Artikel Utusan Malaysia bertarikh 28/05/2007; Syeikh Abdullah Al-Qumairi ulama dan pencipta nama Kedah Darul Aman


Kenapa Bendera Negara Semasa Raptai Merdeka Semalam Diusung Terbalik?

“Cerdik” apabila segala ilmu ditimba hanya dengan menggunakan hujung jari. Bab benda tu betul atau tidak, itu perkara kedua.Yang penting, berlumba tunjuk pandai dan nak kejar glamer sebagai orang yang kononnya membangunkan kesedaran masyarakat dengan menjadi manusia pertama memviralkan sesuatu isu. Dengan isu bendera yang masih panas ni, tak lama lagi, akan timbul pula akan timbul satu lagi isu, juga melibatkan bendera. Nak tunggu bila timbulnya, nantikan semasa perarakan hari kebangsaan nanti.

Tahun lepas kalau tak sila saya, ada makhluk tertentu yang tetiba memuatnaik gambar bendera negara yang dikatakan diusung terbalik dan tak disedari masyarakat selama ni. Ya lah, mungkin sebab sebelum ni belum ada drone, gamaknya sebab tu selama ni orang tak tahu dan tidak perasan, sebab tak pernah mampu tangkap gambar bendera tu daripada atas. Makhluk yang pertama menviralkan benda ni merasakan adalah tanggungjawab sosialnya dengan membangkitkan isu tersebut. Kalau dibangkitkan dengan cara bertanya mungkin tak ada masalah saya rasa. Tapi, cara dia memuatnaikkan itu adalah dengan cara cercaan. Ia kemudian disebarkan oleh masyarakat “prihatin” yang selama ini “sentiasa mengutip sebarang bendera yang jatuh, memastikan bendera mereka bersih dan tergantung elok, yang tak pernah buat perangai pijak-pijak bendera dan menyayangi bendera tu sampai tak rela ia ditukar dengan bendera lain”. Masing-masing pakat marah katanya. Jadi, sebelum isu ini kembali bangkit, saya yang tak berapa cerdik ni nak jugalah share pengetahuan saya yang tak seberapa ni.

Perhatikan gambar yang saya naikkan ini ni. Di sebelah adalah gambar bendera kita yang diusung semasa perarakan semalam. Dikatakan ia diusung salah kerana bahagian biru yang sepatutnya terletak di sebelah kiri, tiba-tiba terletak di sebelah kanan dalam keadaan bulan dan bintang menghadap ke belakang. Perhatikan pula gambar satu lagi yang menunjukkan flag patch yang dipakai oleh anggota tentera US. Kalau diperhatikan, bahagian biru mereka juga menghala ke arah belakang. Eh apahal? Bangang juga mat saleh ni rupanya?

Sebenarnya, kepada yang tahu, bendera bukan hanya sehelai kain. Ia adalah lebih daripada itu. Dalam dunia ketenteraan misalnya, bendera memainkan peranan penting sebagai simbol rejimental yang memberi makna kepada kewujudan sesebuah unit itu. Sebab itu sesebuah unit di Malaysia misalnya, hanya layak memiliki bendera rejimen sendiri setelah mendapat perkenan Diraja sebagai pemerintah tertinggi. Malah nak ganti bendera tersebut yang dikenali sebagai panji-panji juga ada istiadatnya. Kenapa perlu semua tu? Sesipa yang rajin, selaklah sejarah rejimental untuk mencari jawapannya.

Selain daripada warna, cara bendera dikibarkan juga ada maksud tertentu. Umum tahu tentang bendera yang dinaikkan setengah tiang membawa maksud ada kemangkatan atau kematian dan seluruh kawasan berada dalam keadaan berkabung. Ia juga membawa maksud mala petaka, misalnya saya pernah diberitahu bahawa di England semasa kewujudan wabak penyakit ( pestilence ) dulu, bendera dikibarkan setengah tiang untuk memberi amaran kepada pengembara dari jauh agar menjauhi sesuatu bandar kerana ia dilanda wabak penyakit. Jadi apa kaitan dengan bendera kita yang diusung semasa perarakan tu, yang tiba-tiba baru disedari adalah terbalik? Apa selama ni kita buta ke apa?

Jika didalami maksudnya, sebenarnya bendera yang diusung itu bukan terbalik. Ia membawa maksud sendiri sebenarnya. Jika ada sesapa yang ada masa cuba baca maklumat protokol penaikan bendera di laman web penerangan. Cara bendera dikibarkan ada protokolnya sendiri. Dalam keadaan statik, iaitu bendera diletakkan setempat, kedudukan warna biru itu ialah di sebelah kiri, di mana bila kita memandangnya, kedudukannya tetap. Walaubagaimanapun, untuk bendera yang melalui pergerakan, bahagian birunya akan berada di sebelah kanan. Kenapa?

Cuba perhatikan bendera kita yang ditiup angin ke belakang. Di mana letaknya bahagian biru tu? Daripada mana asalnya? Mengikut sejarah, semasa peperangan di Eropah dulu, beberapa anggota berkuda akan mendahului pasukan dengan membawa bendera pasukan mereka. Mereka adalah pendahulu yang akan memberikan pengenalan kepada pasukan mereka. Apabila mereka bergerak ke hadapan, bendera ini akan ditiup ke belakang, menyebabkan berlaku pengalihan. Oleh itu, ia telah diambil sebagai satu insignia budaya – bendera bergerak yang terbalik memberi indikasi kedudukan menyerang dan bergerak ke hadapan, manakala bendera yang kembali dalam kedudukan asal membawa maksud berundur. Dalam peperangan dulu, di mana keadaannya kecoh, bunyi nafiri dan bendera adalah cara maklumat disampaikan kepada pasukan samada menyerang, kekal atau berundur. Sebab itu pemegang panji-panji adalah antara sasaran penting yang harus ditumbangkan. Tumbang pemegang panji-panji akan memberi isyarat kepada pasukan bahawa mereka telah kalah, walaupun hakikat sebenarnya tidak.

Oleh itu, semasa perarakan hari kebangsaan, bendera kita diusung dengan bahagian biru berada di sebelah kanan sebagai indikasi bahawa kita bergerak ke hadapan untuk terus maju. Menterbalikkan bendera tersebut sepertimana ia diterbangkan di tiang membawa maksud kita melangkah ke belakang. Mana lebih sesuai pada pendapat anda?

Jika ada sesiapa perasan juga, pasukan kita yang bertugas di luar negara sebelum ini memakai flag patch dalam keadaan biasa. Adakah ia membawa maksud kita pengecut?

Tidak sebenarnya. Ia sebenarnya membawa maksud bahawa kehadiran kita bukan atas tujuan agresif atau menyerang, sebaliknya untuk membantu atau mempertahankan diri sahaja. Ini adalah berbeza daripada flag patch tentera US misalnya yang menunjukkan kedudukan menyerang. Walau bagaimanapun, sejak beberapa tahun lepas kalau tak silap saya, flag patch untuk pasukan kita di luar negara telah ditukar kepada bentuk bulat dengan tulisan Malaysia dan tulisan arab juga. Ini berlaku disebabkan kekeliruan dengan bendera Amerika Syarikat.

=WRA=


Mokhtar Dahari: Legenda Bola Sepak Negara

Setiap negara dan kelab bola sepak ada legenda yang menjadi sebahagian daripada kelab eksklusif pemain satu kelab. Bagi penyokong Manchester United, siapa tidak kenal kelibat Gary Neville dan Paul Scholes yang menjadi tunjang utama England pada tahun 90-an dan awal dekad 2000.

Sementara Malaysia tidak ketinggalan mempunyai pemain satu kelab yang bukan saja menjadi kebanggaan negeri Selangor tetapi juga menjadi igauan ngeri pasukan lawan antarabangsa pada tahun 70-an. Legenda yang saya maksudkan ialah Allahyarham Mokhtar Dahari.

Latar belakang

Mokhtar merupakan anak jati Setapak, Kuala Lumpur dan dilahirkan pada 13 November 1953. Beliau merupakan anak kedua dari lima adik-beradik. Memandangkan bapanya Dahari Abeng sentiasa sibuk bekerja sebagai pemandu lori, mereka membesar di bawah perhatian ibu tercinta Aminah Sharikan.

Sejak dari bangku sekolah lagi, Mokhtar sudah menunjukkan minat dalam bidang sukan. Buktinya, semasa beliau bersekolah di Sekolah Rendah Jalan Kuantan (kini Sekolah Kebangsaan Jalan Kuantan), Mokhtar sudah menjadi wakil sekolah dalam beberapa acara seperti pingpong, sepak takraw dan bola sepak.

Selepas mereka sekeluarga berpindah ke Kampung Pandan pada tahun 1964, beliau terus menunjukkan kecemerlangan dalam bidang sukan. Setiap petang, Mokhtar menyertai rakan-rakannya bermain di padang Pandan Dalam sehingga pukul 5.00 petang. Pada ketika itu, mereka perlu memberi laluan kepada pelajar-pelajar senior untuk menggunakan padang berkenaan.

Setahun selepas itu, beliau menghadiri sekolah premier utama negara ketika itu iaitu Victoria Institution (VI) dan dikelilingi oleh rangkaian sosial terdiri daripada rakan-rakan dan guru-guru yang menyumbang kepada pertumbuhannya sebagai pemain legenda yang kita kenali hari ini.

Memandangkan penyertaan dalam sukan badminton dan pingpong amat sengit ketika itu, Mokhtar merasakan peluang terbaiknya menyinar dalam dunia sukan melalui sukan bola sepak. Dalam tempoh beberapa bulan, beliau berjaya menyertai pasukan sekolah VI dan bermain dalam pertandingan bola sepak peringkat negeri bawah 15 tahun.

Satu detik yang melonjakkan namanya ialah apabila Mokhtar menjaringkan gol kemenangan bagi membantu VI mengatasi Sekolah La Salle dari Sentul 2-1 pada tahun 1968. Menyedari bakat besar yang dimiliki putera keduanya itu, Mokhtar Dahari menggunakan sebahagian daripada wang gajinya untuk membeli sepasang kasut but bola sebagai hadiah selepas tamat menduduki Sijil Rendah Pelajaran (SRP/kini Pentaksiran Tingkatan Tiga) pada November tahun sama. But itu digunakan sebaiknya oleh Mokhtar dan sejak itu, beliau mula mencipta nama sebagai antara pemain paling berbakat ketika itu.

Bermulanya sebuah kisah…

Selepas tamat persekolahan pada tahun 1971, kelibat Mokhtar mula diintai Kelab Bola Sepak Darul Afiah yang ketika itu bermain di Divisyen Dua Negeri Selangor ketika itu. Di bawah bimbingan jurulatih Hussein Hashim, kemahiran menggeleceknya bertambah baik dan sekaligus membantunya menjadi tunggak utama pasukan di peringkat negeri.

Dan ini turut mendapat perhatian Persatuan Bola Sepak Selangor (FAS) di mana beliau dipanggil mewakili Selangor menyertai kejohanan bola sepak Piala Burnley (kini Piala Razak) di Kuching, Sarawak. Walaupun baru berusia 16 tahun, terpapar kematangan dan keyakinannya beraksi di atas padang. Pasukan yang turut mengandungi Reduan Abdullah dan Abdullah Noordin berjaya menjuarai piala berkenaan dengan Mokhtar sendiri menjaringkan empat gol.

Tidak seperti pemain profesional hari ini yang mendapat gaji dan insentif lumayan, berbeza dengan generasi pemain terdahulu. Kebiasaannya, mereka cuba menampung kehidupan dengan mendapatkan pekerjaan lain. Dalam kes Mokhtar, beliau bekerja sebagai kerani bank dan selepas tamat waktu kerja, melaporkan diri untuk latihan pada waktu petang. Kehidupannya sangat sederhana dan motosikal merupakan kaedah utama pengangkutannya sama ada ke tempat kerja atau ke padang latihan.

Tetapi pada satu ketika, karier beliau hampir-hampir berakhir apabila beliau kehilangan motosikalnya dalam satu insiden. Insiden itu hampir-hampir mendorongnya bersara tetapi ia berjaya dihentikan apabila sebuah syarikat motosikal menghadiahkan sebuah motosikal baru untuk kegunaannya. Ini menambah keazaman Mokhtar untuk berjaya sebagai pemain bola sepak.

Tahun 1972 dianggap tahun penting bagi Mokhtar kerana tahun ini menyaksikan pelbagai pencapaian peribadinya dilakar. Tahun tersebut merupakan tahun pertamanya beraksi bersama pasukan negeri Selangor dan pada April 1972, beliau membantu Selangor mengatasi Perak 3-0 untuk membantu Gergasi Merah Kuning menjulang Piala Malaysia.

Tahun itu juga menyaksikan beliau membuat kemunculan pertama bersama pasukan kebangsaan tetapi kemunculannya diterhadkan di atas padang berikutan kekurangan pengalaman beraksi di peringkat antarabangsa.

Namun, bakat dan kemahirannya itu mencuri tumpuan pada final Piala Raja Thailand 1972 yang menyaksikan Malaysia berjaya menjuarai kejohanan berkenaan dengan Mokhtar menjaringkan gol kemenangan. Kemenangan ini juga merupakan permulaan kepada dekad emas pasukan kebangsaan yang turut dibarisi Datuk Soh Chin Aun, R. Arumugam dan Khalid Ali pada tahun 70-an.

Sepanjang bersama pasukan kebangsaan, pelbagai pencapaian dilakar Mokhtar yang sehingga hari ini masih sukar diatasi. Beliau pernah memenangi edisi Pesta Bola Merdeka sebanyak empat kali, dua kali memenangi pingat emas Sukan SEA (1977 dan 1979) dan pingat gangsa untuk Sukan Asia Tehran 1974. Tetapi ada dua perlawanan yang menggamit perhatian peminat bola sepak dunia.

Pertama, perlawanan persahabatan antara Arsenal yang dibimbing pengurus legenda Bertie Mee dengan pasukan kebangsaan pada tahun 1975. Pasukan ini bukan calang-calang kerana dibarisi anggota pasukan kejuaraan berganda 1970-1971 seperti Peter Storey dan John Radford. Tetapi pasukan ini mudah dijinakkan Harimau Malaya dengan sentuhan magis SuperMokh berjaya mengatasi Gunners dengan keputusan 2-0.

Pada tahun 1978 pula, sebagai persiapan pemanas badan England bagi menghadapi Piala Dunia 1978, pasukan kedua England berkunjung ke Malaysia untuk mengadakan perlawanan persahabatan. Walaupun pasukan ini merupakan England B, ia masih dibarisi nama-nama besar seperti penjaga gol legenda Manchester City Joe Corrigan dan bek tengah Nottingham Forest David Needham.

Tetapi jika Three Lions menyangka Harimau Malaya mudah dibaham, mereka tersilap sama sekali. Pasukan bimbingan Sir Bobby Robson itu dikejutkan dengan jaringan penyamaan cantik Mokhtar di mana beliau menggelecek beberapa pemain England sebelum menewaskan Corrigan. Selepas tamat perlawanan, Robson menyifatkan beliau boleh bermain untuk mana-mana kelab Divisyen Satu England (nama lama bagi Liga Perdana Inggeris).

Dan saya tidak terkejut gol itu juga memberi inspirasi kepada pemusnah England pada tahun 1986, Diego Maradona untuk melakukan perkara sama terhadap England semasa Piala Dunia 1986. Gol kedua Maradona itu selepas gol ‘Tangan Tuhan’ dianggap gol tercantik sepanjang zaman oleh ramai pihak. Legenda Argentina itu mengakui bakat ajaib SuperMokh semasa mewakili Boca Juniors untuk perlawanan persahabatan dengan Pilihan Selangor pada tahun 1982.

Bukan sekali dua Mokhtar dikaitkan dengan perpindahan ke kelab-kelab besar ketika itu seperti Arsenal dan Real Madrid. Beliau boleh saja mengikut jejak langkah Cha Bum-kun yang mencetuskan mimpi ngeri terhadap Aberdeen yang dibimbing Sir Alex Ferguson selepas pasukan pengurus legenda Manchester United tewas di tangan Eintracht Frankfurt. Tetapi atas sebab patriotisme, beliau memilih untuk kekal bersama Selangor.

Kontroversi dan persaraan

Tetapi tempohnya bersama pasukan kebangsaan tidak sunyi daripada kontroversi. Pada akhir tahun 70-an, Mokhtar mengumumkan persaraan daripada pasukan kebangsaan selepas tidak tahan dengan kritikan keras media terhadapnya dan rakan-rakan sepasukannya. Media yang merasa bersalah cuba memberi laporan positif dengan harapan dapat memujuknya kembali bersama pasukan kebangsaan.

Persatuan Bola Sepak Malaysia (FAM) juga cuba melakukan perkara sama tetapi gagal mengubah keputusan SuperMokh yang tetap dengan keputusannya. Ini menyebabkan FAM memberi amaran mana-mana pemain yang menarik diri daripada pasukan kebangsaan tidak dibenarkan mewakili pasukan untuk Piala Malaysia.

Ini mendorong Mokhtar bersemuka dengan Presiden FAM Tan Sri Hamzah Abu Samah yang menyatakan alasan pengundurannya ialah kerana terlalu letih. Tan Sri Hamzah bersedia menerima alasan itu tetapi menolak persaraan beliau jika memberi alasan kritikan media.

Tetapi entah bagaimana, 11 bulan selepas itu beliau kembali semula ke pangkuan pasukan kebangsaan. Namun, itu bukan bererti pengakhiran kontroversi ini. Pada tahun 1981, wujud rombakan besar dalam pasukan kebangsaan yang menyaksikan hero-hero Olimpik 1980 seperti Hassan Sani dan James Wong digugurkan.

Hanya Mokhtar sahaja dikekalkan walaupun beliau bersimpati dengan nasib rakan-rakan sepasukannya dan pernah meminta digugurkan atas alasan prestasi tidak memuaskan. Tetapi itu tidak menghalang beliau menjadi tonggak utama negara pada tahun itu terutama bagi menghadapi saingan Sukan SEA 1981.

Malangnya,
Mokhtar mengalami kecederaan yang mengakibatkan beliau terlepas beberapa
kejohanan besar seperti Pesta Bola Merdeka dan Piala Presiden Park. Beliau
menyangka selepas pulih ada peluang kembali menyarung jersi negara sempena
kejohanan Piala Merlion tetapi hasratnya tidak kesampaian. Merasa jauh hati
dengan apa yang berlaku, SuperMokh meluahkan keinginannya untuk bersara buat
kali kedua menerusi artikel Apa Ada Pada Nama Kalau FAM Sudah Tidak Berselera
Lagi dalam majalah Dunia Sukan.

Artikel ini mencetuskan kemarahan FAM dengan Tan Sri Hamzah mengingatkan tindakannya itu melanggar status amaturnya. Ini kerana bila beliau menerima wang dari hasil penulisannya, beliau dianggap melanggar peraturan Persekutuan Bola Sepak Antarabangsa (FIFA) dan berpotensi digantung.

Tetapi bagi Mokhtar, itu hanyalah alasan FAM yang secara halus tidak lagi mahukan dirinya terbabit dengan Harimau Malaya. Justeru pada Oktober 1982, beliau menggantung but buat kali kedua dan memfokuskan kariernya bersama Selangor serta keluarga tercinta yang dibina hasil perkahwinan dengan Tengku Zarina Tengku Ibrahim pada tahun 1979.

Tengku Zarina merupakan penyokong setia SuperMokh dan tidak teragak-agak mempertahankan maruah suaminya lebih-lebih lagi jika beliau dikritik keras oleh peminat. Mereka dikurniakan tiga cahaya mata iaitu Mohd Redza, Nur Azera dan Nur Arina. Dan Tengku Zarina menjadi saksi kepada komitmen jitu beliau terhadap Selangor.

Pernah pada satu ketika, Mokhtar terkena demam panas sehari sebelum perlawanan tetapi enggan dimasukkan ke hospital kerana bimbang terlepas perlawanan. Menurutnya, SuperMokh bermain bukan kerana duit tetapi atas dasar cinta mendalam terhadap negeri kelahirannya itu.

Pada
tahun 1986, Selangor memenangi Piala Malaysia kali ke-10 bersama Mokhtar dan
hadiah buat bakal Sultan Selangor, Sultan Sharafudin Idris Shah juga istimewa
iaitu jersi beliau sendiri. Tetapi tatkala rakan-rakan sepasukan dan penyokong
masih diselubungi euforia kemenangan, pertemuan itu turut mendedahkan hasrat
terpendam beliau: persaraan penuh dari sukan bola sepak. Dan beliau bersara
secara rasmi pada Mei 1986 dan mula memfokuskan usaha kepada kejurulatihan.

Tetapi Mokhtar diuji dengan satu penyakit misteri pada bahagian tekak yang berterusan. Untuk mengetahui diagnosis sebenar penyakitnya itu, beliau berangkat ke London bersama Tengku Zarina pada tahun 1989 untuk membuat pemeriksaan penuh. Hasil pemeriksaan mendapati beliau diuji dengan penyakit motor neuron dan cubaan mendapatkan rawatan tidak berhasil.

Selepas bergelut dengan penyakit itu selama tiga tahun, Mokhtar kembali ke rahmatullah pada 11 Julai 1991 pada usia 37 tahun dan dikebumikan di Tanah Perkuburan Islam Taman Keramat Permai, Taman Keramat, Ampang.

Mokhtar turut diberi dua pingat penghargaan pasca-kematian iaitu Darjah Indera Mahkota Pahang (DIMP) dan Dato Setia Sultan Salahuddin Abdul Aziz Shah (DSSA) yang membawa gelaran Dato. Beberapa tempat turut mengabadikan namanya seperti Dataran Komuniti Mokhtar Dahari dan Akademi Mokhtar Dahari.

RUJUKAN:

1.
Teh Leam Seng, Alan. (2018). Supermokh: Remembering our greatest footballer.
New Straits Times. https://www.nst.com.my/lifestyle/pulse/2018/07/390573/supermokh-remembering-our-greatest-footballer

2.
Lugard, Gary. (2017). Mokhtar Dahari, Legenda Bola Sepak Kebanggaan Malaysia.
SemuanyaBola.com. https://semuanyabola.com/legenda-negara-mokhtar-dahari-malaysia/

3.
Eizwan, Sharell. (2017). Kontroversi Persaraan Mokhtar Dahari. Sukan.my. https://sukan.my/kontroversi-persaraan-mokhtar-dahari/

4.
Zainal, Zulhilmi. (2013). Malaysian Football Legends: Mokhtar Dahari. Goal.com.
https://www.goal.com/en-my/news/3891/features/2013/06/19/4057414/malaysian-football-legends-mokhtar-dahari


Jepun Tubuhkan Kementerian Kesunyian

Statistik kes b.nuh diri yang amat tinggi di Jepun pada tahun 2020 telah memaksa kerajaan pimpinan Perdana Menteri baharu; Yoshihide Suga untuk menubuhkan sebuah kementerian khas bagi menangani krisis yang acap kali membelenggu negara maju itu.

Kementerian itu dikenali sebagai ‘Ministry of Loneliness’ atau dalam bahasa Melayunya; Kementerian Kesunyian. Struktur kementerian ini diuruskan oleh seorang Menteri yang bernama; Tetsushi Kasamoto sejak dilantik pada 12 Februari 2021.

Beliau telah dipertanggungjawabkan untuk mengurangkan angka kem.atian b.nuh diri dalam jangka masa beberapa tahun mendatang, menerusi pelbagai agenda serta perancangan strategik yang telah dirangka oleh kerajaan Jepun bagi mengimbangi impak buruk bawaan krisis ini.

Menurut rekod, penularan pandemik Covid-19 yang melanda dunia bukan sahaja merisikokan pesakit-pesakit yang dijangkiti wabak itu. Kajian terkini turut  membuktikan terdapat peningkatan di dalam kes tekanan perasaan serta kemurungan (depression) melampau yang mampu membawa kepada lonjakan angka kes b.nuh diri.

Di Jepun misalannya, Covid-19 telah menyebabkan berlakunya peningkatan ketara di dalam kes b.nuh diri, walaupun sejak 11 tahun kebelakangan ini kes b.nuh diri di negara itu telah menunjukkan tren penurunan yang agak signifikan.

Sebagai contoh, pada bulan Oktober tahun 2020 sahaja, Jepun merekodkan kes kem.atian akibat b.nuh diri sebanyak 2153 kes. Angka ini adalah lebih tinggi berbanding kes kem.atian akibat jangkitan Covid-19 yang dicatat dalam bulan sama; iaitu 1765 kes.

Daripada jumlah itu, kaum lelaki masih mendominasi peratusan b.nuh diri tertinggi iaitu seramai 1274 kes. Pun begitu, statistik turut menunjukkan peningkatan ketara kes b.nuh diri dalam kalangan kaum wanita di Jepun iaitu sebanyak 70 peratus atau 879 kes berbanding bulan yang sama pada tahun 2019.

Secara keseluruhannya, kes b.nuh diri di Jepun pada tahun 2020 adalah sebanyak 20919 kes. Diikuti tahun 2019 (20169 kes), 2018 (20840 kes), 2017 (21312 kes), 2016 (21897 kes) dan 2015 (24025 kes). Sebagai info, tahun 2010 merupakan tahun yang mencatatkan angka kem.atian tertinggi di Jepun, iaitu 31690 kes.

Hal ini jelas membuktikan bahawasanya impak buruk yang mencengkam ekosistem ekonomi sesebuah negara serta perlaksanaan perintah kawalan pergerakan yang membawa kepada pengasingan hidup (isolation) dalam sesuatu tempoh masa yang panjang mampu memburukkan lagi masalah kesihatan, khususnya kesihatan mental.

Selain Jepun, negara barat seperti United Kingdom (UK) telah menubuhkan Kementerian Kesunyian jauh lebih awal. UK memulakan langkah ini ketika era pimpinan Perdana Menteri wanita keduanya, Theresa May pada bulan Januari 2018.

Walau bagaimanapun, suka saya ingatkan di sini bahawasanya Covid-19 adalah wabak yang terbukti bahaya dan berisiko tinggi. Risau pula jika statistik ini dijadikan hujjah sesetengah pihak yang berfikiran sedikit songsang.